Esther Larrañaga: «Ura herritar ororen eskubidea da, baina ondasun mugatua ere bai» | EA - Eusko Alkartasuna\nHasiera » Gaurkotasuna » Esther Larrañaga: «Ura herritar ororen eskubidea da, baina ondasun mugatua ere bai»\nEsther Larrañaga: «Ura herritar ororen eskubidea da, baina ondasun mugatua ere bai»\nArgitaratua honek egina: Prentsa Bulegoa data Uzt 14, 2006 honetan: Gaurkotasuna\nElkarrizketa ARGIA astekarian Arrasate, 1959. Zuzenbide eta enpresa ikasketak eginak ditu. Eusko Alkartasuneko kidea. EAEko Ingurumen eta Lurralde Antolamendu sailburua da. Ekologistek inoiz bere gestioari egindako kritika aipatu diogu: «Kritika oso ondo ulertzen dut, baita nik egindakoaren aurka bada ere. Harrigarria kritikarik eza litzateke. Administrazioan ari naiz, eta erakundeek -udalek nahiz diputazioek, besteak beste- hartzen dituzten erabaki guztiak ez daude ere nire esku, ez naiz munduaren begiralea».\nIngurumen gaiari ekin aitzin, Eusko Jaurlaritzaren azken prentsaurrekoaren -bake eta normalizazio politikoaz- argazkia hizpide hasi gara solasean Esther Larrañaga sailburuarekin: Miren Azkarate eta Ana Agirre sailburuak eta bera ageri ziren bertan…: «Duela urte gutxi arte irudi hori pentsaezina zen» adierazi digu pozarren.\nEusko Jaurlaritzan biltzeko asmoa genuen, goizeko 11:00etan. Sailburua Irungo Alarde mistoa sostengatzera joateak hitzordua aldarazi digu. Irunen ari gara beraz, goizeko 8:00retan.\nAlarde mistoak hamar urte bete ditu… «eta hemen gaude. Oraindik ere Alardearen inguruko gatazka gogorra baita. Tira, hasieran emakumearen parte-hartzearen eskubidea aldarrikatzeko ekimenetan askoz gutxiago ginen. Bien bitartean, Irun eta Hondarribiko alderdi politikoek ez dute auzia kudeatzen jakin. Ez da behar den aldaketa izan eta horren ardura alderdi gehienena da. Noski, herritar gehiengoa Alarde tradizionalaren alde dagoela aitortu behar da, hauteskunde interesak ere badirela ahaztu gabe. Eskubide baten aldarrikapenaz ari garela gogoratu behar da hala ere. Legeak lege, errealitateak borrokatzen segitzea eskatzen du».\nUrtea bete da Esther Larrañagak Ingurumen Sailaren ardura hartu zuenetik. Erreforma handia prestatuko zuela zabaldu zen han-hemenka. Hortik beretik ekin diogu elkarrizketari.\nUrte bat bete duzu karguan, zer balorazio egiten duzu egindakoaz?\nBalantzea ona da, zenbait gai eta zeregin bete dugu dagoeneko. Hasteko ordea, taldearen garrantzia azpimarratu nahi dut, taldea berebiziko lanabesa da niretzat. Adin guztietako jendea ari gara, gaztea zein zaildua, emakumeak nahiz gizonak, talde mistoa da. Pozik nago, herriarekin konpromisoa duen jende gaztea dator, indarrez eta ondo formatua. Ohorea da beraiekin aritzea.\nLegebiltzarrean onartu berri duzuen uraren legea aipatzea nahi nuke jarraian.\nEAEko uraren legea 1994tik datorren ekimena da. Hainbat gobernu aritu ondoren, legea urtebetean gauzatu dugu. Aldaketa klimatikoari aurre egiteko Euskal Bulegoa osatu dugu eta lantzen ari garen plana partaidetza zabalarekin burutu nahi dugu. Hau da, herriko hainbat sektorek, uraren gaian hartu beharreko ardura bere gain hartu du eta hori funtsezko urratsa da.\nLegea egiteko Europako arteztaraua -direktiba- nahiz Espainiako Uraren Legea kontuan hartu dituzue. Sakondu hori, arren.\nLegeak hiru helburu bete ditu: lehenbizikoa, Europako Parlamentuan 2000. urtean onartutako arteztarauaren kontzeptu berriak hartzea. Lege horren kontzeptuak aurrerakoienak dira eta euren kudeaketa sistema gure legean barneratzea lortu dugu. Ura gai konplexu bezala hartua da, ekosistema konplexu eta hauskor baten barruan. Ezaugarri horiek bere egin ditugu legearen barnean. Bigarrenik, legearen bidez administrazio eraginkorra osatu nahi dugu. Euskal Agentzia eratu dugu, herri honetan behar genuen lanabesa izaki. Sektorean erakunde asko ari zen, koherentzia gutxirekin. Beraren bitartez erakundeen, uraren erabiltzaileen, baita ekologisten partaidetza finkatu nahi dugu, unibertsitatearen parte-hartze oso estimagarria dugularik. Planifikazio hidrologiko eraginkorra eta iraunkorra lortu nahi dugu. Hirugarrenik, uraren kostua barneratu beharra dago. Osatu dugun kanonak badu helburu bat: gehiegizko erabilera ordaintzea. Horretarako gaiaren bi ezaugarri kontuan izan ditugu: ura herritar ororen eskubidea da, baina ondasun mugatua ere bai.\nHona legea onartzean oposizioko taldeek esanak: ´Legea motz geratu da ia guztian; ur guneen babeserako neurri gehiago behar dira´ (Aralar). ´Uraren gaineko zerga birritan kobratu nahi du Jaurlaritzak´ (PP). ´Legea interes ekonomikoaren menpe dago: nekazariak eta norbanakoak jomugan ditu´ EHAKren EAB izeneko talde parlamentarioa.\nLegea alderdi guztiekin lantzen eta adosten saiatu gara. Bi oztopo nagusi izan ditugu ordea, PP eta EABrekin bereziki -ez ditut jarrera biak parekatu nahi-. Osoko zuzenketan ageri bezala, euren eta gure jarrerak erabat ezberdinak dira. Agentzia ez zuten ondo ikusten, uraren eskuduntza Diputazioarena izatea eskatu zuten. PPrengandik espero nuen, foralistak baitira. Harrigarria EABk hori eskatzea da. PPren esanetan, Jaurlaritzak ura nolanahika kobratu nahi du. Guk baina, bitarteko ekonomikoak egoki erabiltzea nahi dugu, natur baliabideek kostua dute eta. Europako arteztarauak argi azaltzen duenez, mundu honetan denak dauka balio ekonomikoa eta kanona ere baliagarria da ur kontsumo maila murrizteko. Kanon sinbolikoa izango da noski, helburua ez baita diru sarrera handiak egitea, kostu guztiak integratu eta erabilera eraginkorragoa eta arduratsuagoa bermatzea baizik.\nAldaketa klimatikoa aipatu duzu arestian. Bere aurkako plana bermatzeko Kiotoko protokoloa sinatu zen. Gas (CO2) emisioen datuak kezkagarriak dira hala ere.\nHasteko argipen bat: EAEk ez du Kiotoko helburuak bete beharrik, protokoloak ezartzen dituen helburuak estatuentzat dira. Hala ere, gaia kezkagarria da eta gure Sailaren lehentasunik handiena da. Gure xedea Kiotoko protokoloa betetzea da, oraingoz baina, Estatua ez garenez, gaia ez dagokigu legez.\nIngurumenaz gogoetatzean akats bat egiten da, ingurumen arazoak pobreziarekin eta demokrazia ezarekin lotu ohi dira, horrek ikuspegia desbideratzen du. Ingurumena, berez, planetako gai garrantzitsuenetakoa da. Hori esanda, EAEn egindako azken inbentarioaren arabera, nahiz eta gas emisioak, guztira, azken hiru urteotan orekatu diren, emisio zuzenak %45ean daude. Portzentaje horietan hiru sektore nagusi bereizi behar ditugu: energia, industria eta garraioa.\nEmisioak emisio, errauste planten auzia gogortu da azkenaldion. Zer iritzi duzu?\nKonbustio prozesu bat ematen denean beti emititzen da CO2, hori garbi dago. Errauste planten arazoa bere osotasunean hartu behar dugu ordea: gero eta hondakin gehiago sortzen dugu eta. Helburuak ekoizpena gutxitzea beharko luke. Egin ditugun azken azterketek hazkunde ekonomikoaren eta hondakinen ekoizpenaren arteko desakoplatze nabaria erakutsi digute. Sortzen ditugun hondakinak gehiegi dira, orduan, lehenbizi, plangintzek hondakinak berauek murriztera jo behar dute. EAEn jarrera ona da, hondakinen %30 birziklatzen dugu. Europako arteztarauek hori eskatzen dute, datu ona da baina ez da nahikoa. Birziklatzen ez dugunarekin zer egin eta nola egin da kontua. Hor dago koska.\nIngurumen osasuntsua eta errauste planten emisioak uztargarriak ote?\nEuropan ezarritako baldintza teknikoek errauste plantak jartzea ahalbidetzen dute. Ez dizut esango ingurumenean duten eragina «zero» denik, baina neurrian eta behar diren neurriak hartuta jartzen badira, lagun dezakete hondakinen arazoa konpontzen, areago hondakinen murrizketa, birziklatzea eta bereizketa suspertuz gero. Hondakinekin dugun arazo larria konpontzeko -bestela San Marcosen inguruan galdetu- hondakinak birziklatu, bereizi eta murriztea beharrezkoa da, baina ez da nahikoa. Kontua da neurria topatzea, hau da, dugun arazo larri bat konpontzeko, arazo handiagoa ez sortzea. Neurria eta oreka dira gako.\nAzpiegiturak hizpide orain. AHTk ingurumenaren iraunkortasuna bermatzen ote du? Nola egin aurre obrak ingurumenean egingo dituen inpaktuei?\nBerriz ere, orekan dago koska. EAn nahiz Sailean kontziente gara AHTk ingurumenean izango duen eraginaz, hori ukaezina da, baina azpiegitura osotasunean ona izango da herri honentzat. Kontuan izan behar dugu, esaterako, garraioa dela CO2 gehien isurtzen duen sektorea, eta hau bezalako azpiegiturak arinduko lituzke, zalantzarik gabe, errepideen flujoak. Horrez gain, ez dezagun ahantz AHTk Europarekin lotzen gaituena.\nBaina lur erabiltzaileek -baserritarrek- diotena ere kontuan hartu beharko da.\nHasteko, administrazioak informazio gardena eman behar du. Garraio eta Nekazaritza sailetan, lurrean izan daitezkeen inpaktuak gutxitzen ahalegintzen ari dira, baita plangintza aztertzen eta aldezten ere. Nekazaritzaren ustiaketan ez omen du eragin nabarmen edo gaindiezinik izango. Jakina, norberari tokatzen zaionean desberdina da, baina etxebizitzak, ospitaleak edo bestelakoak egiteko azpiegiturak egin behar direnean antzeko arazoak izaten dira. Garapen iraunkorrak iraunkorra behar du, baina aldi berean, herri moduan aurrera eraman behar gaitu, dimentsio sozialaren, ekonomikoaren eta ingurumenaren ikuspegitik.\nAzkenik, egungo eredu ekonomiko liberalaren interesak eta ingurumenaren zaintza bateragarriak al dira?\nOreka oso zailak dira bizitzan, baita alor honetan ere. Gobernuan irizpide ezberdinak izaten ditugu, gu geureak lantzen eta aldezten saiatzen gara. Eredu ekonomikoaren eta ingurumenaren arteko oreka lortu daitekeen itxaropen eta konfiantzarik ez banu, ez nintzateke sail honetako arduraduna izango. Zenbait kasutan zaila da, baina beste batzutan ekonomiaren eta ingurumenaren arteko interesen oreka lortzeko aukera dagoela uste dut. Ez dut erraza denik esango, inola ere, are gutxiago eraiki behar den guztia ekonomia liberalaren interesetik egin nahi bada. Baina ez dut uste gure herrian joera hori nagusia denik. Gure eredua ez da, esaterako, AEBetakoa, ezta gutxiagorik ere.\n«Jaizkibel ez ukitzea da nire nahia»\nIngurumen Saileko partaideek Pasaiako kanpoko portua egiteak Jaizkibelen eragin handia izan dezakeela adierazi dugu. Jaizkibel berebiziko ondarea da, naturala, beraz, gaia bere osotasunean aztertu behar da. Orain arteko azterketak -Jaurlaritzan, Merkatal Ganberan, Diputazioan- ekonomikoak izan dira soilik, Pasaiak eta bere inguruak bestelako lehentasunak ere baditu ordea. Hasteko, Madrilek oraindik ez ditu ordezkariak izendatu Jaizkibiari buruz, Pasaiaz erabakitzeko. Portuaz ari gara, baina Pasaiako etorkizunaren eredu orokorra ez da ondo aztertu. Azterketa globala egin behar dugu, eta aukera guztiak kontuan hartuta, Gipuzkoa osoko eragileak bildu eta ahots guztiak aditu. Partaide guztiei argi eta garbi azaldu behar zaie portua egitea zenbat kostatzen den, baita Jaizkibel hondatzea kosta litekeena ere. Baliabide naturalen balioa ezagutzen ikasi behar dugu eta horien kontuak ere ondo egin. Nire nahia Jaizkibel ez ukitzea da, baina erabakia ez da nire esku bakarrik. Edozein kasutan, ez da ikuspegi ekonomiko soila kontuan hartu behar dena; portua egiteko erabakia hartuko balitz, ez dadila izan inoren interesak asetzeko. Proiektua ondo landu eta aurkeztu behar da, denoi eztabaidatzeko aukera eman, denon artean aukera onena bila dezagun.


10 martxoa, 2016 Asteko Gaia 2275\nMartxoaren 11n Goierriko gazteen bigarren batzarra egingo dute Beasaingo Gure Esku Dagoren Elkargunean. Erabakitzeko eskubidearen garatze bidean gazteak ere protagonista izan behar dutela uste dute, «etorkizuna gu garelako».\nSalbuespenak beti egoten badira ere, kostatzen ari da Gure Esku Dago dinamikaren antolaketara gazteak erakartzea. Gure Esku Dagokoak horren jakitun dira eta saiakera berezia egin nahi dute gazteengana gerturatzeko eta gazteak erakartzeko: «Herrien araberakoa da, baina egia da orokorrean Gure Esku Dagoren fenomenoa dela gazte gutxi egotea», diote Beasaingo Andoni Mikelarenak eta Maialen Castejonek.\nMikelarena Beasaingo taldean dabil 16 urte zituenetik, «giza katearen garaitik». Castejon Lazkaoko taldean dabil lanean eta Galdera Batzordeko kidea ere bada. «Bertan parte hartzeko proposatu zidaten eta onartu egin nuen. Prozesu osoa gertu-gertutik ezagutzeko aukera daukat», dio Castejonek.\nGazteak ez gerturatzearen arrazoiak aztertzen hasita, «gazteei espazio propio bat ez eman izana» izan daiteke horren arrazoietako bat, Mikelarenaren ustez.\nGoierriko gazteen batzarra egin zuten urtarrilaren 23an, eta bigarrena datorren ostiralean, martxoaren 11n egingo dute, 17:00etan, Beasaingo Gure Esku Dagoren Elkargunean. Gazteen batzordea sortzea da batzar horren helburua, herri galdeketaren prozesuan gazteek ere parte hartzea beharrezkoa dela uste dutelako. «Gu, gara etorkizuna, eta gu izango gara ondorengo gizartea eraikiko dugunak», diote Castejonek.\nGarai bateko kooperatiben eta ikastolen mugimenduak jarri dituzte adibidetzat: «Gaur egungo gizartea orduan egin zen lan hartatik jaten ari dela esaten da. Oraingo gizarte honek erabakitzeko eskubidearen kontzeptua garatzen badu, eta eskubide hori bermatzen badu, hori guretzako geldituko da, gu izango gara eskubide horretaz benetan gozatuko dugunak», gaineratu dute.\n16 urtetik gorakoek izango dute ekainaren 19ko galdeketan parte hartzeko aukera. Zentzu horretan, etorkizunaren gidaritza gazteek hartu behar dutela uste dute: «Gazteok ezin dugu helduek guregandik zer egingo duten zain, gazteok heldu behar diogu. Azkenean, guk erabiliko dugu erabakitzeko eskubidea, guk daukagu lortu beharra, ez digu inork emango». Horrekin batera, «gazteak erakarriko dituen formula berriak asmatu beharrean gaude, eta hori gazteok egin beharra daukagu».\nZuzenean gazteengana joateak, dena den, erantzun onak ematen dituela onartzen dute: «Gazteengana joaten garenean erantzun oso ona jasotzen dugu. Beasaingo Institutuan, adibidez, 200 sinadura bildu zituzten», argitu du Castejonek, «baina talde batean sartzeko konpromisoa hartzea kosta egiten da».\nDena den, Gure Esku Dagoren dinamikan gazteek ere ateak zabal-zabalik dituzte. «Askotan aurreiritziak dauzkagu. Jende heldua ikusten dugu, baina denok pertsonak gara. Desberdin hitz egingo dugu, desberdin pentsatuko dugu baina denok elkarrekin ederki asko egiten dugu lana». Gure Esku Dago adin, sexu, sentsibilitate eta jatorri desberdinetako herritarren bilgunea da.\nHaurrak ere garrantzitsu\nMikelarenaren ustez, haurrak ere erabakitzeko eskubidearen gaian heztea garrantzitsua da. «Ez dut esaten bozkatu egin behar dutenik, baina erabakitzeko eskubidea, subjektu erabakitzailea kontzeptuak… landu egin behar dira, hemendik 15-20 urtera beraiek izango baitira gazteak».\n« Jarrera egokiak bermatzeko lehiaketa martxan\n‘Erabakitzeko garaia da’ mahai ingurua Seguran »


Ekaitz Agirregoitia: "Karreraren norabidea eta helburuaz hitz egiteko marko bat existitu beharko litzateke" — Unibertsitatea.Net\nHemen zaude: Hasiera › Ziztu bizian › Ekaitz Agirregoitia: "Karreraren norabidea eta helburuaz hitz egiteko marko bat existitu beharko litzateke"\n2012/05/09 - unibertsitatea.net\nEkaitz Agirregoitia Marcos-ek 32 urte ditu eta Biologian lizentziatua da. 1997an hasi zituen bere ikasketak EHUn eta 2003ko otsailean bukatu zituen Madrileko UCMn (Universidad Complutense de Madrid), Agirregoitiak osasun-biologia espezialitatea egitera joan baitzen bertara. Madrilen bertan praktika batzuk egin zituen Eduardo Rial Dr.-aren laborategian eta, tesia egiteko, 2003an sartu zen EHUko Medikuntza Fakultateko Jon Irazusta Dr.-aren laborategian. Urte hauetan guztietan, ikerkuntzan murgilduta eta, era berean, klaseak ematen ibili da. Gaur egun, Fisiologia eta Giza Fisiologia irakasten du Medikuntzako graduan eta Biokimikako graduan eta UEUko Osasun Saileko kidea da.\nZergatik aukeratu zenuen egindako karrera? Noiz piztu zitzaizun zientzietarako zirrara? Eta zergatik zientziak eta ez letrak? Oroitzen zara zure aukeraren arrazoiaz?\nErakargarriagoak egiten zitzaizkidan zientziak letrak baino, ziur asko, nire arrebak Biologiako karrera ikasten hasi zelako. Karrera hautatu behar izan nuenean, Biologia eta Medikuntza artean nuen buruhaustea, ziur asko, jendarteak bultzatua, zeren eta, denok geunden zalantza berdinarekin. Baina, azkenik, Biologia hautatu nuen, eta ez naiz damutzen, izan ere, gaur egun bizitza ulertzeko daukadan jarreran, eragin handia eduki du Biologiak (zientzia bezala, ez karrera bezala).\nIkasketak asterakoan espero zenuena topatu zenuen?\nEz, noski! Inork ezin zuen imajinatu klase batean 130 pertsona batera egongo ginenik, ezta praktika guztiak emango ez genituzkeenik, ezta hainbat irakasgaik luzera begira eduki lezaketen garrantzia azaldu gabe, temarioa bukatzeko helburua baino ez zuten irakasleak topatuko genituzkeenik. Oro har, atsekabea nagusitzen zen lehenengo kurtso horretan, izan ere, bigarren urtean %38ak karrera utzi zuen edo errepikatu zuen. Hala ere, ezin dut ukatu egin nituen lagunak eta bizi izan nituen esperientziak oso aberasgarriak izan zirela.\nZer bota zenuen faltan?\nBatez ere, tutoretza eta gertutasuna. Nire ustez, karrera guztietan, karreraren norabidea eta helburuaz hitz egiteko marko bat existitu beharko litzateke. Ikasleen erreferentea izango den tutore baten irudia interesgarria izango litzateke. Ez dakit, pentsatu beharko litzateke ze formatua erabili ikasleei karrera bere osotasunean ulergarria egiteko. Zeren eta, gure garaian bezala, gaur egun ere, ikasleek karrera bukatzean esaten dute: bukatu dut karrera baina ez dakit zertarako balio zaidan. Baieztapen horrek zer edo zer txarto egiten ari garela erakusten du, eta iritzi horri buelta ematen saiatu beharko ginateke. Hala ere, ez da erraza.\nGaur egun, gero eta karrera gehiago euskaraz egiteko aukera dago. Hala ere, zenbait ikasgai eta material euskaratu gabe daude. Zure kasuan halakorik gertatu zen?\nBai. Gure garaian, Biologiako karrera osoa ez zegoen euskaraz egiterik. Gainera, azkeneko 2 urteetan, Biokimika egin nahi genuenok bagenekien euskarazko eskaintza oso txikia zela. Hori zela eta, besteak beste, Madrilera ikastera joan nintzen. Azken finean, niretzat, euskaraz ikasi ahal izatea plus bat zen hemen ikasten jarraitzeko. Hala ere, Madriletik bueltatu nintzenean, argi nuen osasun eta zientzia arloan euskarak eduki zezakeen egoera iraultzeko lan egingo nuela. Eta horretan gabiltza asko.\nHizkuntza, zerbait ikasterako orduan, oztopoa izan daitekeela uste duzu? Etorkizunean egoera hobetuko dela uste duzu?\nHizkuntza soilik bihurtzen da ikasteko oztopo haren funtzioa betetzen ez duenean, komunikatzeko balio ez duenean, alegia. Hau da, hizkuntza bat ez baduzu menperatzen, nekez ikasi edo irakatsiko duzu hizkuntz horretan. Niretzat, adibidez, grekoz ikastea edo irakastea oztopo bat da, ez dudalako menperatzen, eta beraz, grekoz irakatsi nahiko banu, nire eguneko bizitzan grekoz ondo komunikatzeko gai izan beharko nuke. Baina, grekoa menperatzeko, Greziara joan beharko nuke eta grekoz bizi. Euskararen arazo bat da ez dagoela munduan leku bat bera ere zure bizitzaren %100ean euskaraz jarduteko aukera izango duzunik. Hori dela eta, normaltasunez erabili ezin daitekeen hizkuntz batean ikastea edo irakastea aparteko ahalegina eskatzen digu. Beraz, euskaraz ikastea edo irakastea ez da oztopoa, oztopoa da euskara normalizaziora eramateko ahalegin sozial, ekonomiko eta politikoa egin beharrean, trabak jartzeko ahalegin konstanteak dihardutenak. Inork imagina lezake Greziako Estatua grekoa gutxiesten? Ba hor dago koska. Hala ere, gauza asko aldatu behar diren arren, euskararen egoera hobetzeko, euskaraz bizitzen hastea da gakoa.\n2009an I. Koldo Mitxelena Saria irabazi zenuen “Opioide-hartzaileak (delta, kappa, mu) eta kannabinoide-hartzaileak (CB1, CB2) giza espermatozoideetan espresatzen dira eta haien mugikortasunean eragiten dute" lanarekin. Gaur egun zertan zabiltza?\nSari hura tesian egindako lanagatik eman ziguten. Baina, niretzat, oso berezia izan zen, izan ere, nik bezala beste askok euskaraz jarduteko egin dugun apustuagatik emandako saritzat hartu nuelako. Zientziari dagokionez, ugalkortasunean opioideek eta kannabinoideek duten eragina aztertzen jarraitu arren, ikerkuntza lerro berria jarri dugu martxan eta, orain, gure itu-zelulak obuluak eta enbrioiak dira. Momentuz, oso bide interesgarria izaten ari da, ea jarraipena emateko gai garen.\nEtorkizunean zer egitea gustatuko litzaizuke? Ideiaren bat duzu?Alde batetik, buruan ditudan ikerkuntza lerroak ikasle-belaunaldi berriekin aurrera eraman ahal izatea, bestaldetik, gaur egungo hezkuntza-ereduan berritasunak sortu eta ezartzeko, hezitzaileen arteko eztabaidetan parte hartzea eta, azkenik, hori guztia euskaraz ere aurrera eramateko bitartekoak sortzea eta exijitzea dira nire helburu nagusiak.\nEtiketak: Ikertzaileei_elkarrizketa elkarrizketa


Gurpil desegitea – Paintball Iturgutxi\nZure azkartasuna erakutsi\nJolasleku honetan zuen taldearen azkartasuna erakutsi dezakezue. Puntuazio desberdineko medailak hartu eta beste puntu batetara eraman behar dituzue. Gurpilak eta edukiontziak erabili dira oztopoak egiteko.\nJolasleku hinetan 2 joko desberdin egin daitezke.\nJolasleku mugikorra Mendebaldea


Trenbide-operadoreak - Adif\nLiberalizazioa eta operadoreak\nTren-sektorea liberalizatzeari esker, zenbait operadore Interes Orokorreko Trenbide Sarera sartu dira. Lehenengo pausoa salgai-trafikoa liberalizatzea izan da, gero bidaiari-trafikora zabaltzeko.\nSalgaien Trenbide-sektorearen Liberalizazioa\nADIF-ek bi jarduketa nagusiren bidez lagundu du Salgaien Trenbide Sektorea Liberalizatzeko prozesuan:\nTren-enpresei Interes Orokorreko Trenbide Sarean (REFIG) jarduteko lizentziak eta gaikuntzak emateko beharrezkoak diren txostenak Garraio, Mugikortasun eta Hiri Agenda Ministeriora igortzea sustatu du.\nBazterbideak Interes Orokorreko Trenbide Sarera (REFIG) konektatzeko baimenen legezko epeak murriztu ditu.\nLizentziak, Gaikuntzak eta Segurtasun Ziurtagiriak ematea\nADIF-ek kudeatzen duen sareak aukera ematen die Lizentzia/Gaikuntza duten tren-enpresei nazioarteko edo estatuko salgaien trenbide-garraioa egiteko.\nGaur egun, Sustapen Ministerioak tren-enpresen lizentziak eta Gaikuntzak eman ditu. Horiek, eman zireneko antzinatasunaren arabera, informazio honetan ageri dira, baita bertan aipatzen diren segurtasun-ziurtagiriak ere.\nMerkataritzarako tren-enpresen zerrendaGoitik beherako zerrendaren edukira sartzeko, egin klik edo sakatu sartu\nBidaiarientzako tren-enpresen zerrendaGoitik beherako zerrendaren edukira sartzeko, egin klik edo sakatu sartu\nLizentziak, Gaikuntzak eta Segurtasun Ziurtagiriak emateaGoitik beherako zerrendaren edukira sartzeko, egin klik edo sakatu sartu\nBazterbideak REFIG-era Lotzeko Baimenak\nInteres Orokorreko Trenbide Sarearekin konexioak egiteko baimendutako titulartasun pribatuko trenbide-azpiegiturak dituzten enpresen zerrenda, loturen kokapena, jarduera eta baimen-datak barne.\nBazterbideak REFIG-era lotzeko baimenakGoitik beherako zerrendaren edukira sartzeko, egin klik edo sakatu sartu\nCargaderos agosto 2021 (PDF, 214 KB)


Jentila eta kristaua - Amaroatxo\nJentila eta kristaua\nMuskiko koban bizi zen jentil batek behin kristau bat harrapatu omen zuen. Kobatik alde egin ez zezan, eraztun magiko bat eskuko behatz batean sartu omen zion, “hemen nago, hemen nago” deiadarka aritzen zena.\nBehin, kristaua jentilak pilatuta zituen ardi-larruen artean ezkutatu omen zen. Eraztunaren hotsa urruti xamar entzuten zuela eta, kanpotik ote zetorren pentsatzen jarri zen eta atea ireki zuen, kobatik irtenez. Orduan, jentilak larru pila astindu eta lasterrari emanda jesus batean handik alde egin omen zuen.\nBaina jentilak eraztunaren hotsa entzun, eta bere atzetik jarraitu zuen korrika. Kristauak berehala etsi egin omen zuen orduan egoera ikusita, eta eraztuna zeraman behatza moztu eta Mekolaldeko ibaira botatzea pentsatu, eta, egin, egin zuen. Jentilak, eraztunaren deiadarrak errekako osinetik zetozela entzutean, bertara salto egin zuen eta han ito zen.


Udako sukaldaritza osasungarria. Sila Pano – PamplonaEsCultura\nUda etortzearekin batera, errezeta alai, fresko eta, batez ere, errazak ditugu gogoko. Lantegian, bi errezeta erraz ikasiko ditugu, biak ere freskoak eta, batez ere, elikagarriak eta osasungarriak. Izan ere, bateragarriak dira uda gozatzea eta zeure burua zaintzea.\nLehen platera: erremolatxa-zopa hotza. Errezeta erraz eta osasungarria egun beroetarako.\nBigarren platera: entsaladilla errusiarra, proteinaz betea; oinarrian txitxirioak, eta etxeko maionesa begetala. Aise egiteko moduko entsaladilla, udarako ezin hobea. Bete-betean asmatzeko.\nERREMOLATXA-ZOPA HOTZA: 2 tipula, 2 azenario, ereinotz hostoa, luzoker 1, martorri sorta bat, erremolatxa erdia egosia, gatza eta oliba-olio birjina estra.\nENTSALADILLA ERRUSIARRA: 350 gr txitxirio, bezperan gauez uretan beratuak, tipulin 1, ozpinetako luzokerrak (6-8), Aragoiko oliba beltza (60 gr), 2 azenario, erdi tamainako letxuga bat. Maionesa begetalerako: 50 ml ekilore-olio, 25 ml soja-esne, gatza, eta limoi erdi baten zukua.\nFamiliartean ongi pasa New York Cheesecake sukaldatzen\nDibertitu zaitez familiartean pikillo piperrezko erroilua prestatzen. Helena Osés.


Dantzaldia 2017 - Nazioarteko Dantza Jaialdia - Kulturklik\nDantzaldia 2017 - Nazioarteko Dantza Jaialdia\nBilbao Irailaren 14(e)tik Abenduaren 17(e)ra\nInaugurazioa Rekalde Aretoan izango da, irailaren 14an, Taiat taldearen No half measures izeneko instalazio koreografikoarekin, eta jarraian etorriko den egitarauan hiru artista nabarmentzen dira –Sol Picó, Daniel Abreu eta Carmen Werner–, ezaugarri batzuk partekatzen dituztelako: hirurek jaso dute, besteak beste, Espainiako Dantza Sari Nazionala beraien ibilbidearengatik, eta Areto edo Antzoki Alternatiboetan ekin zioten hirurek beren bideari. Izan ere, espazio haiek sostengatu zituzten dantza eta sorkuntza garaikidea, eta bai orduan bai gero babesa eman diete lengoaia berriko ekipo artistiko askori. Kulturak izandako gorabeheren gainetik denboran zehar mantendu da hartu-eman emankor hori. Aurkezpen hau beraiei egindako omenaldia da, eta baita ere arestian esandako espazio haiei.\nDantzaldia 2017: egitaraua (PDF - 2,72 MB)\nNO HALF MEASURES INSTALAZIO KOREOGRAFIKOA (ZATIA)\nREKALDE ARETOA [BILBO]\nAZ AZKUNA ZENTROA [BILBO]\nBBK ARETOA [BILBO]\nHD BIDEOA 5' 05'': PILOTA GIRLS\nGUGGENHEIM BILBAO MUSEOA [BILBO]\nABENDUAK 9 ETA 10\nLA FUNDICIÓN [BILBO]\nABENDUAK 9: 20:00. ABENDUAK 10: 19:00\nDANIEL ABREUREN ESKOLA MAGISTRALA (DANTZA GARAIKIDEA)\nABENDUAK 10: 11:00-14:00\nPREZIOA: 20 € (ikuskizunaren sarrera barne)\nCARMEN WERNER-EN ESKOLA MAGISTRALA (DANTZA GARAIKIDEA)\nABENDUAK 17: 11:00-14:00\nOne-Hits Wonders atzera begirako pieza da, umore eta ondo onartutako porrot klabean egina, eta Sol Picó-rekin konpartituko dute bertaratzen direnek. Daniel Abreu-ren Perro-n piztia eta otzanaren artean dagoena behatuko dute. Eta Carmen Werner-ekin Donde las flores se mueren delako leku hura bisitatuko dute.\nKutxa erako dispositibo batean zarratuta, Pierre Rigal-ek artega emozionala eta jakingura eszenikoa eragingo dizkie ikusleei gizaki modernoaren tragediari buruzko ikuspegia ematen duen Press lanarekin. Manuel Liñán-ek (MAX saria 2017an Dantza Interprete Onena kategorian) Sinergia pieza eskainiko du.\nGenero ikuspegia presente egongo da La pelota vasca izeneko monografikoan. Ekitaldi horretan hitzaldi bat emango du Olatz González Abrisketak Cuerpos desplazados izenburupean, Sra. Polaroiskak Pilota Girls bideoa ekarriko du eta Judith Argomanizek –Lasala konpainia– Lauesku pieza.\nEHU - Ikus-entzunezko Komunikazioa-rekin kolaboratuko du jaialdiak Ikerketa Performatiboko III. jardunaldietan: zinea, hiria, dantza eta genero begirada(k) bezalako gaiekin.\nIzan ere, zinema aspaldiko osagaia da jaialdian, eta oraingo honetan Jardunaldien eskutik etorriko da.\nEskola magistralek –dantza profesionalei eta ikasleei zuzendutako formakuntza bezala– eta sortzaileekin egingo diren Topaketek itxiko dute jardueren zirkulua.\nBBK Aretoa eta La FuNdicIOn: leihatiletan, webgunetan eta Kutxabank puntuetan.\nGuggenheim Bilbao Museoa: leihatiletan edo www.guggenheim-bilbao.es webgunean.\nRekalde Aretoa: sarrera doan, leku guztia bete arte.\nData Irailaren 14(e)tik Abenduaren 17(e)ra\nLekuaGuggenheim Bilbao Museoa, Azkuna Zentroa, La Fundición, Rekalde Aretoa, BBK Aretoa


Irekia Eusko Jaurlaritza - Gobierno Vasco :: Euskadi azken Autonomia-Erkidegoa izango da Koordainketa abian jartzen\nEuskadi azken Autonomia-Erkidegoa izango da…\n<iframe src="https://www.irekia.euskadi.eus/eu/embed/videos?video_path=2013%2F06%2F18%2Fdarpon_copago%2Fhtml5%2Fcronica_darpon.mp4" width="320" height="210" allowfullscreen></iframe>\nEuskadi azken Autonomia-Erkidegoa izango da Koordainketa abian jartzen Iturria: Irekia\nEuskadi izango da azken autonomia-erkidegoa koordainketa farmazeutikoa deritzona abian jartzen, uztailaren 1etik aurrera, hain zuzen ere. Euskal herritarentzat zein profesionalentzako ahalik eta kalterik "txikiena" eragiteko moduan egingo du Eusko Jaurlaritzak. Hala eman du ezagutzera Josu Erkoreka Eusko Jaurlaritzako bozeramaileak Gobernu Kontseiluaren ostean eta Jon Darpón Osasun sailburuarekin batera eskeinitako prentsaurrekoan. Biek ere azpimarratu dutenez, neurria, bai euskal herritarrei, bai erasandako profesionalei ahalik eta kalte txikienak eragiteko moduan ezarriko dela.\nHorren erakusle, beste autonomia-erkidego batzuetan ez bezala, gurean herritarrek ez dute, behin hileko eta pertsonako dagokien kopurura iritsita, diru gehiagorik aurreratu eta itzulketaren zain egon beharrik izango; aitzitik, ordaintzeari utzi egingo diote muga horretara heldu orduko. Era berean, koordainketa batera ezarriko da EAEko hiru lurraldeetan eta bertoko farmazia guztietan.\nHain zuzen ere, Mariano Rajoy-ren Gobernuak inposatutako neurri «ez beharrezko» honen aurka Eusko Jaurlaritzak agertutako jarrerak, Euskadin koordainketa urtebete atzeratzea ahalbidetu du. Horrenbestez, Euskadi izango da Estatuan koordainketa jarriko duen azken autonomia-erkidegoa.\nKoordainketa indarrean sartzeak izango duen ondorio nagusia uztailaren 1etik aurrera errezetek TSI ekarpen-kode bat izango dutela da, eta, horrenbestez, medikamendu bat erostean, erabiltzaileek euren TSI kodeari dagokion ehunekoa ordaindu beharko dutela. Hain zuzen ere, kode hori erabiltzaileen egoera soziolaboralaren eta errenta mailaren arabera ezarriko da.\nPENTSIODUNEN kasuan, erregimena ezberdina izango da: oro har, medikamentuen prezioaren % 10 ordainduko dute, beti ere, bakoitzaren errentaren araberako muga ezarrita, hileko eta pertsonako. Hala, 18.000 euro baino gutxiago jasotzen dutenek gehienez 8,14€ ordainduko dute, pertsonako eta hileko; 18.000 eta 100.000 euro bitartekoek, berriz, 18,32€ pertsonako eta hileko; eta 100.000 eurotik gorako errentadunek, ostera, 61,08€ pertsonako eta hileko. Esan bezala, kopuruotatik aurrera xentimorik ere ez dute pagatuko.\nKasu guztietan, honako kolektiboak koordainketatik SALBUETSITA geldituko dira: sindrome toxikoak kaltetuak; arauturiko ezgaitasunen bat jasaten dutenak; Oinarrizko errenta edo kotizazio gabeko pentsioak jasotzen dituztenak; denbora luze langabezian egon ondoren subsidioa agortu dutenak; eta laneko istripu edo gaixotasunen batekin lotutako tratamenduak jasotzen ari diren pertsonak.\nkoordainketa.pdf 200 KB (application/pdf)\nFinantzaketa Publikoari lotuta dauden tratamendu medikoak betetzea errazteko laguntzak eskatzeko epea ireki du Eusko Jaurlaritzak\nHamar lagunetik bederatzik negatibo eman zuten COVID-19an, Euskadin atzo egindako probetan\nEusko Jaurlaritzak sektore publikoan eta pribatuan alokairuko etxebizitzak sortzea sustatzeko eta elkarlaneko etxebizitzak arautzeko agindua onartu du (Gobernu Bilera 2021-12-07)


Arkotxagane baserria, ehun urteko gaztea - Deustualdea - Uriola.eus\nHektor Ortega 2020-12-11 10:52\nArgazkia: Arkotxagane baserriko Ainhize, Orzuri Maite eta Joseba\nGure datuak zuzenak badira, Arkotxagane Deustuan eraikitako azken baserria da. Orduan ehundik gora ziren gure herriko baserriak. Mende bat geroago, dozena bat baino ez dira. Eta azken ehun urteotan etengabe familiaren bizileku izan direnak aitatzen hasi ezkero, Arkotxagane eta beste baten bat baino ez. Lehenengo mende honen historia PREST!eko irakurleekin partekatu nahi dute. Bagoaz?\nBista ederrak dauzka Arkotxaganek Bilbo gainean. Artxanda aldean dago, Pikotamendiko magalaren erdian, Jesús-María ikastetxearen ondoan. Apur bat beherago Ibaizabalen bila jausten den Arkotxa erreka xumearen trokari begira eraiki zuten, ohi bezala atzealdea ipar-mendebaldeari emanda, eguzki orduak ahalik eta ondoen baliatzeko eta enbatez babesteko. Ur-xirripa apal hori esanguratsua da guretzat, hori baitzen Deustua eta Begoñaren arteko muga. “Deustuko akabukoak gara gu”, esan zigun euskara ederrean etxekoandre Teresa Gorostiolak orain dela hogei urte PREST!erako baserrien gaineko erreportajea egitera hurreratu ginenean. “Ni Deustuko San Pedro elizan bataiatu ninduten”, esan digu orain Maite Lujuak, haren alabak. Arkotxaganen hartu gaitu, senar Joseba Anuzita eta alaba Ainhize eta Orzurirekin. Baserriko hirugarren eta laugarren belaunaldia dira.\nArkotxagane eraiki zutenean Deustua udalerria zen. Bost urte geroago gauzatu zen anexioa. Sasoi hartantxe, herriko azken udal idazkariak, Jesus Gaztañagak alegia, idatzi zuen Deustuak luzaroan eutsiko ziola bere baserritar itxurari, “baserri asko daudelako”. Baina bazuen susmo txarrik, eta, badaezpada, ondokoa erantsi zuen: “Inoiz desagertuko balira, hona hemen euren izenak”. Hirurogeita sei izen idatzi zituen, baina gehiago zirela zehaztu zuen.\nDesagertu egin ziren, bai. Esan legez, gaur egun dozena bat baino ez dago, ia denak Artxanda gainean. Eta iraun dutenen artean dago, hain justu, baserrietan berriena: Arkotxagane. Izan ere, 1915 urte aldean Manuel Chalbaud Errazkin enpresariak etxalde zabala erosi eta osatu zuen Deustuan. Ibaizabalen ondoan hasi, Kabako etxeen alboan, eta Artxanda gainerainoko eremua zen. Behealdean beretzako jauregia atondu zuen, Aldabe. Finkako gainerako eremuetan baserri bi altxarazi zituen, Barazgoiti (gaur egun Jesús-María ikastetxea dagoen lekuan baino apur bat beherago) eta Mendiburu, Pikotamendi edo Zarandoa esaten zaion Artxandako tontorrean bertan.\nHasierako plana baserri bi baziren, azkenean hiru eginarazi zituen. “Gure aititeak Chalbaudentzat egiten zuen lan -kontatu digu Maitek-, eta ezkontzekotan zegoenean esan zion lana utzi egingo zuela, han ez zeukalako familia hazteko modurik. Orduan Chalbaudek esan zion etxea egingo ziola”. Esan eta egin. Aitite hura Hilario Gorostiola zen eta Canuta Zarragarekin ezkonduta, Arkotxagane egin berrian hasi ziren bizitzen, errentero, 1920an. Hala ere, ez ziren baserritik bizi, Hilariok Chalbaudentzat lanean segitu zuelako. Baina etxea baserria zen eta inguruetan lursail txikia hartu zuten. “Baserriko aurrealdea, hala beheko pisua nola goikoa, etxebizitza zen. Atzealdea, berriz, beheko pisua korta eta goikoa lastategia”, azaldu du Josebak.\nCanuta Zarraga 1935ean hil zen. Hilario seme-alaba birekin gelditu zen. Une gogorrenak, segurutik, 1936-37koak izan ziren. “Alde batekoak eta bestekoak etortzen ziren Arkotxaganera jatekoak konfiskatzera. Gure aititeak txarria hil eta txarriki guztiak bidoi baten sartu eta erreka azpian egindako zuloan ezkutatu zituen. Gero gauaz joaten zen eta behar zuena hartzen zuen, inork ikusi barik”, gogoratu du Maitek. Bonbardaketak izaten zirenean, etxetik beherago zegoen tunel baten babesten ziren. Artxandako bataila gogorretik, ostera, onik eta osorik atera ziren, hala etxekoak nola baserria.\nHilario 1957an hil zen, baina ordurako alaba Teresa Gorostiola Etxebarriko Migel Lujuarekin ezkonduta eta Arkotxaganen erreleboa hartuta zegoen, eurak ere maizter. Errenta San Tomas egunean ordaintzen zioten ugazabari. Sasoi hartan Migelek Matikoko lantegi baten egiten zuen behar eta Teresak baserriko lanak egiten zituen. “Gure ama sasoi hartan Ciudad Jardín aldera astoekin joaten zen esnea, arrautzak edo barazkiak saltzen”, kontatu digu Maitek. Ortua ez ezik, behiak, txerriak, oiloak... eduki zituzten. “Behiak 1980 urte aldera arte, gutxi gorabehera. Txerria hiltzera, berriz, Montaño txakolindegiko Juanjo etortzen zen”, aipatu digu Josebak.\nArkotxagane baserriko Migel eta Teresa seme-alaba Mikel eta Maiterekin\nOrduan Arkotxaganetik bidea zegoen Kabaraino, Deustuko Unibertsitatearen ondoraino, alegia, jaisteko. Baina hurrago zegoen eta joera gehiago zeukaten Ciudad Jardin, Matiko eta Uribarri aldera. Eskola ere, han. Miguelek eta Teresak seme-alaba bi eduki zituzten, Mikel eta Maite. 1950eko hamarkada hartan Bilboaldean ez zegoen euskararentzako girorik, errepresioa eta gorrotoa baino ez. “Mikel ni baino zaharragoa zen eta eskolan euskaraz egiten zuenez, laster baten esan zieten gure gurasoei niri ez egiteko euskaraz”, kontatu digu Maitek. Ondorioz, etxean ikasi ezinik eta kalean eta eskolan debekatuta, hizkuntza galdu zuen. Euskararen katebegi ahulena da Arkotxaganen, baina katea ez zen eten. Arkotxaganek euskarari eutsi dio eta belaunaldi berriak euskaldunak dira.\nChalbaudtarrek mojei saldu zieten finka osoa. Lekaimeen aginduz, behealdeko Aldabe txaleta eraitsi eta etxeak eraiki zituzten. Erdialdean, Barazgoiti baserria baino apur bat gorago, Jesús-María ikastetxea egin zuten. Eta Arkotxaganekoek mojen errentero segitu zuten, harik eta 1989an baserria eta lur txatal bat erosi zieten arte. Orduan, lehenengo aldiz, etxea zaharberritzeari ekin zioten, atalka: teilatua, beheko pisua eta azkenik, goiko solairua, 1997an. Horrela ikusten dugu gaur, bere apalean dotore eta txukun. Hori bai, bidea ez da samurra izan. “Urteetan -kontatu digu Maitek- etxean ez zen argindarrik egon, Chalbaudek ez zuelako paisaia itsusten duten argi-zutoinik ikusi nahi”. Mojek ikastetxea egin ostean lortu zuten argi elektrikoa etxeraino eramatea. Ez argirik, ezta ur hornidurarik ere 2000. urtera arte. “Etxearen atzealdean ur-biltegi bat dago eta bertara zisternetan ekarri eta bertatik hartzen genuen. Gure amak lixiba erreka ondoko putzu baten ere egin izan zuen”, gogoratu du Maitek.\nTeresa Gorostiola 2004an hil zen eta handik gutxira, senar Migel (2005). Harrezkero, Maite eta Joseba dira Arkotxaganeko bizilagunak.\nBerbetan gaude, etxe ondoan, Bilbo gure oinetan. Garai bateko auzokideen izenak ere atera dira solasaldira, dela Mendiburu edo Pikota baserriko Mari, Barazgoiti edo La Vaqueríako Iñaki, eta beste Mari bat, oraindik magalaren erdian irauten duen dorretxekoa. Denak ziren Chalbaudtarren maizter. Horiek desagertu ziren, baita etxe inguruko arto eta gari sailak ere. Euren azpitik mendia alderik alde zulatu zuten, Artxandako tunela egiteko, eta orain jende andana ibiltzen da etxetik hur igarotzen den Axerrotabidetik. Baina hor dago Arkotxagane, Deustuko baserririk gazteena, Deustuko akabukoa, bizirik, pandemiak eragotzi duen mendeurrenaren ospakizuna noiz egingo. Laster izan dadila eta urte askotarako!


Zapatuan zabalduko dituzte Mintxetako igerilekuak\nArgitaratua: 2016-06-07 14:53\nEkainaren 11n, zapatua, irekiko dituzte Mintxetako igerilekuak. Patronatuko bazkideek ez dute ordaindu behar izango baina udako denboraldi guztirako bonoak ere eskaintzen dituzte.\nUnai Endemañoren ‘Disparando a 33 rpm” argazki erakusketa hilaren 10era arte sotoan ikusgai\nArgitaratua: 2016-06-07 12:52\nMetal estiloko banden zuzeneko argazkiak bildu ditu Unai Endemaño argazkilariak Disparando a 33 rpm izeneko erakusketan. Barixakura arte egongo dira ikusgai Kultur Etxeko sotoan.\nPintxo lehiaketa Elgoibarko 25 tabernatan egingo dute, ekainaren 15etik 18ra bitartean\nArgitaratua: 2016-06-07 11:36\nElgoibarko zortzigarren pintxo lehiaketa aurkeztu dute gaur, udaletxean egin duten agerraldian. Elgoibarko 25 tabernek pintxo bereziak prestatuko dituzte hilaren 15etik 18ra egingo duten pintxo lehiaketarako. Aurtengo berrikuntzen artean, pintxoen prezioa igo dutela (1,30 euro pintxo bakoitzak) eta barixakuan beharrean zapatuan amaituko dela.\nBisita gidatua Kalamuara domekan, gerrako frontea ezagutzeko\nArgitaratua: 2016-06-07 10:24\n1936eko Gerran Kalamua aldean izandako borrokaldien eta erasoaldien berri emateko asmoz, ibilbide gidatua antolatu du Ahaztuen Oroimena Elkarteak domeka honetarako.\nBizkaiko motorzaleen bisita Elgoibarrera\nArgitaratua: 2016-06-06 17:51\nMakinas Bizkaia motozaleen elkarteak irteerak antolatzen ditu domekero, eta atzokoan Elgoibarreraino ailegatu ziren, moto ikusgarriz beteta ageri den Kalebarren plazako goiko argazkian ikus daitekeen moduan.\nLarrialdiko bilketa abiatu du Caritasek Elgoibarko umeen eta gaztetxoen premiei erantzuna emateko\nArgitaratua: 2016-06-06 17:36\n0-18 urte bitarteko ume eta gazte asko arropak eta oinarrizko hainbat material gabe bizi dira Elgoibarren. Caritasek arropa eta oinarrizko zenbait material emateko deia zabaldu du herritarren artean, premia horri lehenbailehen aurre egiteko. Kasu honetan, arropa eta beste materialak zuzenean Caritasera bertara eramateko eskatu dute.\nEli Ibarra Ligako txapeldun Athleticekin\nArgitaratua: 2016-06-06 16:54\nAthleticek emakumezkoen Liga txapelketa irabazi du bosgarrenez, azkenekoa lortu eta bederatzi urtera. Bost txapelketa horietan izan da Eli Ibarra jokalari elgoibartarra.\nLauko Elgoibar Gipuzkoako Kopako txapeldun\nArgitaratua: 2016-06-06 11:09\nGipuzkoako Kopa irabazi du Lauko Elgoibarrek, Sanloko senior emakumezkoen taldeak. Laukok 29-21 irabazi zion finalean Errenteriako Ereintza Barymont taldeari.\nJasone Osororen 'Ezekiel' liburua ikasleen gogokoenen artean\nArgitaratua: 2016-06-03 12:53\n2016ko JUUL kanpainako sariak banatu zituzten eguaztenean Lodosan, eta Jasone Osoro idazle elgoibartarraren Ezekiel liburuak lehen saria jaso zuen Batxilergoko ikasleen artean.\nGipuzkoako harrera familiak Mendaron batuko dira domekan\nArgitaratua: 2016-06-03 10:45\nHarrerako haurren elkarteak, Beroak, Mendaron egingo du aurtengo Elkarbizitza Jardunaldia. Domeka honetan Gipuzkoako harrera familiak bertaratuko dira, haien bizipenak partekatzera eta eguneroko bizitzan sortzen zaizkien kezkak argitzen saiatzera.\nAte irekien jardunaldia zapatuan Elgoibarko meskita berrian\nArgitaratua: 2016-06-03 08:10\nTawasol, Elgoibarko komunitate musulmanak ate irekien jardunaldia antolatu du meskita berrian. Pedro Muguruza etorbideko 85. zenbakian, zortzigarren pabiloian egin dute meskita.\nCD Elgoibar Euskadiko bederatzi talde onenen artean, infantil mailan\nArgitaratua: 2016-06-03 07:29\nCD Elgoibar kirol taldeko ohorezko infantil mailako taldeak Euskadiko Txapelketa jokatzeko sailkatzea lortu du. Gipuzkoa, Araba eta Bizkaiko bederatzi talde onenek hartuko dute parte, zapatu honetan, Lezaman jokatuko den txapelketan.\nEspainiako Automodelismo Txapelketako proba jokatuko dute Mendaron\nArgitaratua: 2016-06-02 18:16\nMendaroko Ospas-Gaineko zirkuituan jokatuko da Espainiako Automodelismo Txapelketako hirugarren proba, B mailakoa, asteburu honetan.\nJairo Berbelek ‘Siempre. La leyenda de la pecosa de ojos verdes,’ eleberria aurkeztu du Ekuadorren\nHellgoibarko Metal Gaua antolatu du Sinuosek barixakurako\nSan Roke kalean aparkatuta zeuden bi kotxe erre dira goizaldean\nDebemenen bitartez eskatu ahal izango dira landa eremua sustatu eta garatzeko diru laguntzak\nDanobatGroup taldeak jaso du Teknologia Aurreratuko Berrikuntza Sari Nazionaletako bat\n6.300 eurotik gora batu dituzte erronka solidarioaren harira\nBaltasar pilotariaren ostatua eta Elgoibarko lehenengotariko autoa\nElgoibarko Izarraren Iraileko Txokoetan izena emateko epea ekainaren 10ean amaituko da\n180 igerilarik hartu zuten parte Elgoibarko Igeriketa Egunean\nElgoibarren eratu dute Espainiako Mekanizazio eta Transformazio Metalmekanikoaren Elkartea


Kinto ospakizunak hasi dira - Olazti - Guaixe.eus\nKinto ospakizunak hasi dira\nGuaixe 2019-02-01 10:33\nJoan den urteko kintoak eskean.\nSakanako kinto guztietan euren ospakizunetan hasten goiztiarrenak olaztiarrak dira: atzo hasi eta asteartera arte ospatuko dute kintada.\nOlatzagutiko XXI. mendeko aurreneko kintada zazpi gaztek osatuta dago: Gissel Aristu, Julen Lopez de Goikoetxea, Leire Ollo, Mikel Ollo, Lander Bados, Sara Alberdi eta Asier Andueza. Kintada gazte gehiagok osatzen dute, baina kanpoan daudelako edo beste herriren batean ospatuko dutelako, zazpikote hori da aurtengo protagonista. Atzo arratsaldean poteatzera elkartu ziren eta kinto ospakizunak iragartzeko etxajuak bota zituzten. Ondoren afaltzera joan ziren.\nGaur eta bihar egun garrantzitsua da kintoendako. Neskak baserritar jantzi koloretsuak soinean dituztela aterako dira kalera. Mutilak, berriz, mahoizko prakak, ator txuria, bularraldea gurutzatzen dieten zapi koloretsuak, lepoan zapia eta txapela jantziko dituzte. Mutilek, gainera, eskuan hainbat zintarekin edertutako makila izanen dute. Batzuek eta besteek gainetik edo kaikua edo brusa beltza jantziko dute.\nKinto-eskea egiteko zazpikote gazteak brodatutako poltsak eramanen ditu eskuetan. Izan ere, horretan ariko dira gaur eta bihar. Zazpiak, Itxabela txarangaren laguntzaz, herrian barna eta industrialdean eskatzen ariko dira. Gaur iluntzeko pintxo-potearekin errazago izanen dute jendea kalean opatzea. Jasotako diruarekin bost egunetako ospakizunak ordaindu nahiko dituzte. Izan ere, gaurtik asteartera bazkari-afariak eginen dituzte. Ospakizunean opil bedeinkatu bana apaizari, medikuari, olaztiar adinduenari eta gazteenari ere oparituko dizkiote.\nKintoek olaztiarrei eskerrak emateko modua ere bada larunbaterako prestatu duten erromeria. Bidean taldeak, dantzarako musika jarriko du 19:30etik 22:00etara gaztetxean. Izan ere, Olatzagutiko kindata guztiek hitzordua jarria dute larunbaterako, bazkaltzera gelditu eta festa giroa izanen da herrian. Gauerditik aurrera elektrotxaranga bat ibiliko da bazterrak girotzen.


2021-02-03 - Goierriko Hitza : Goierriko Hitza\n'Covid garaian ere, aktibatu zaitez!' programa aurkeztu dute\nOrdiziar heldu eta adineko guztiei zuzenduta dago. Hiru ataletan banatu dira ekintzak: Jarduera fisikoak eta kulturalak; Informatika eta komunikazioa; eta, Osasuna eta ongizatea.\nLegazpiko ordezkaritza izango du aurten Marokoko Panda Raid rallyak\nNagore Hidalgok, Iosu Santosek, Veronica Canterok eta Unai Aranburuk Panda Raid proba ezagunean parte hartuko dute, bi Seat Marbellarekin. Han banatzeko eskola materiala eramango dute\nGoierriko lau udalerri batu dira 'Gipuzkoako Azoken Sarea' egitasmora\nForu Aldundiak abiarazi du proiektua, herrietako azoken etorkizuna bermatze aldera. Gipuzkoako 16 udalerrik osatzen dute sarea, tartean daude Ordizia, Legazpi, Beasain eta Zumarraga\nErrotatxo 'eraikin pasiboa' da\nErrotatxo errota eta baserria berritzeko lanak martxan dira. 2020ko azaroan hasi ziren obrak eta aurtengo martxoan amaitzea aurreikusi dute. 'Passive house' ereduan oinarrituta zaharberrituko dute eraikin multzoa.\nDolarea berritzeko lanak hastear dira\nEszenatokia eraitsiko dute eta berdeguneak berdinduko dituzte, eremu zabalagoa eta irisgarriagoa lortzeko. Uztaila amaierarako amaitu nahi dute\nEnergia, etxeko gizarte zerbitzua eta hiri arauak, Ataungo erronkak aurten\nEtxez etxeko zerbitzuaren diru hornidura laukoiztu egingo du udalak 2021erako. Udal aurrekontua aho batez onartu dute, 2 milioi eurokoa. Inbertsioak, laguntzen arabera\nOsasun kontuan tentuz jokatzen ikastea helburu\nUrretxuko eta Zumarragako Gainzuri ikastetxeko ikasleak mundu mailako Informed Health Choices egitasmoan parte hartzen ari dira. Helburua haurrek erabakiak egoki informatu ondoren hartzea da.\nParadisuko atea ere itxi du naturak\nAstebete da harkaitz handi bat askatu, eta Lizarrustitik Lareorako bidezidorrera erori zela. Oinezkoen bidea itxi zuen. Inork ez du minik hartu, mendizale eta eskalatzaile lekua den arren.\nKaminpetik industrialdera doan bidegorria argiztatu dute\nHelburua bidegorria seguruagoa izatea da. Mugikortasun eta Lurralde Antolaketa departamentuak 15.000 euroko laguntza eman dio Zumarragako Udalari\nJostailu ekologikoak, aurtengo erronka\nMUko Goierri Campuseko mekanika ikasleek, proiektu berezia garatu dute, praktika modura: jostailu ekologikoak diseinatu eta garatu dituzte.


HAMAIKA Bizi musika | fr - 1\nHatortxu Rock: saio berezia\nHamaika|14/08/2017 11:18|0 commentaires Mis à jour à:\nHatortxu Rock elkartasun jaialdiko saio berezia.\nHatortxu Rock elkartasun jaialdian dago Hamaika Telebista\nHamaika|28/07/2017 17:23|0 commentaires Mis à jour à:\nJarraipen berezia egingo du Hamaika Telebistak Hatortxu Rock jaialdian. Hemen argitaratuko ditugu edukiak.\nHatortxu Rock jaialdiko kontzertuen agenda\nHamaika|28/07/2017 14:31|0 commentaires Mis à jour à:\nHatortxu Rock jaialdian egongo diren kontzertuen agenda egin dugu. Hementxe dituzue ostiral, larunbat eta igandeko agenden bideoak.\nMusika Zuzenean: Sermonds taldea eta Pelax eta Telmo Trenor\nHamaika|14/07/2017 15:37|0 commentaires Mis à jour à:\nGorka Suaia eta Juantxo Arakamaren bideoklip berria\nHamaika|13/07/2017 11:47|0 commentaires Mis à jour à:


Uxue Muñoa eta Maitane Irurzun dantzariek irabazi dute Oiartzungo Aurresku eta Soinu Zahar txapelketa | El Diario Vasco\nOiartzunUxue Muñoa eta Maitane Irurzun dantzariek irabazi dute Oiartzungo Aurresku eta Soinu Zahar txapelketa\nIgandeko protagonistak, Elorsoro kiroldegian. / GOIZARIN\nElizalde dantza taldeak antolatutako kanporaketan 29 dantzarik parte hartu dute, bi sailetan banatuta\nGOIZARIN OIARTZUN. Jueves, 14 marzo 2019, 08:16\nAdunako Maite Irurzun eta Oiartzungo Uxue Muñoa dantzariek irabazi dute Oiartzungo Aurresku eta Soinu Zahar txapelketako kanporaketa. Igandean, Oiartzungo Udalak lagunduta Elizalde dantza taldeak eta Gipuzkoako Euskal Dantzarien Biltzarrak antolatuta jokatu zuten Oiartzungo kanporaketa Elorsoro kiroldegian eta bi dantzari horiek izan ziren epaimahaikideen ustez onenak.\nGuztira 29 dantzarik hartu zuten parte Oiartzungo Aurresku eta Soinu Zahar Txapelketetan: alde batetik, 11-13 urte bitarteko 14 dantzari, D sailakoak; 14-15 urte arteko 15 dantzari, B sailakoak, bestetik.\nDantzarien lana epaitzeko Euskal Dantzarien Biltzarreko Nagore Indakoetxea errenteriarra, Xabier Mendizabal donostiarra eta Maria Ferreiro elgoibartarra aritu ziren, Errenteriako Estibalitz Iturria idazkariarekin batera. Haien arabera, dantzari irabazleak hauexek izan ziren: Oiartzungo Aurresku eta Soinu Zahar txapelketako B sailean, 1. Uxue Muñoa (Oiartzun). 2. Irati Arsuaga (Oiartzun) eta 3. Olatz Azkue (Lezo); D sailean, berriz, 1. Maitane Irurzun (Aduna) 2. Mattin Etxebeste (Oiartzun) eta 3. Maren Goya (Amasa-Villabona).\nAndoitz Apaolaza Elizalde Herri eskolako zuzendariak eta Xabier Mendizabal eta Maria Ferreiro epaimahaikideek banatu zituzten igandeko sariak.\nIdoia Leonet aurkezleak oholtza gainean dantzan aritu ziren neska-mutil guztiak zoriondu zituen, amaieran; izan ere, egindako lana ez baitzen makala izan eta maila altua zutela erakutsi zuten. Txistularien lan bikaina ere goraipatu zuen, haiek gabe ez baitzegoen txapelketarik.\nElorsoroko harmailetan bildu ziren ikusle-entzuleek txalo zartarekin eskertu zuten denen eginahala. Bukatzeko, irabazleek agurra eskaini zuten.


Izaro Perurena – Udaberri\nKaixo!! Ni Izaro naiz eta Udaberriko helduen taldean orain dela gutxi sartu nintzen. Txikitatik ari naiz dantzan Udaberrin eta oso gustura gainera! Atletismoa ere egiten dut. Eta gauza berriak ezagutzea gustatzen zait.\nUdaberrin txiki txikitan hasi nintzen, apuntatzeko aukera zegoenetik, hain zuzen. Dantzatzea asko gustatzen zitzaidan eta amak Udaberrik antolatutako ikastaroetan apuntatu ninduen.\nNola bizi izan duzu helduen taldera iritsi bitarteko prozesua?\nEgia esan, oso gustura aritu naiz hasieratik, gehien gustatzen zitzaidana baitzen. Oso gustura joaten nintzen beti dantzatzera. Txikitatik amestu dut San Joan bezperan suaren ondoren dantzatzearekin. Egia da ikastoaroetatik helduen taldera pasatzea apur bat kosta zitzaigula, baina asko saiatuta lortu genuen.\nZein dantza duzu gustukoen? Eta zein plaza? Eta dantza doinuen artean bat aukeratzekotan?\nGehien gustatzen zaizkidanak fandagoa eta arin-arina dira. Dantza mota hau edozein plazatan egiteko aproposa da eta jendea animatuz gero, beti egoten da giro polita.\nElkarrizketa hau egiteko unean nahiz eta denbora gutxi daramazun taldean, eta afari edota parrandarik egiteko astirik izan ez duzun, kontatzeko anekdotarik?\nHain denbora gutxian, ez zait ezer bururatzen. Baina anekdota bat kontatzekotan, hauxe kontatuko nuke. Behin, txikia nintzenean, Alegiako dantzari-txikira joan ginen eta dantzatzera atera ginenean txiklearekin atera nitzen… Betirako ikasi dudan zerbait izan da, irakasleak taldekide guztiei piruleta bana erostera derrigortu ninduelako.\nDantzaria izateaz gain, korrikalari bikaina zara. Geldirik egon gabe, oinak astintzea gustuko duzu beraz…\nBiak egiten disfrutatzen dut. Ez zait batere gustatzen geldirik egotea. Eta dagoen giroak ere dantzan jarraitzera bultzatzen nau.\nEta nola da posible bi modalitate hauek uztartzea? Non ibiltzen zara gusturago?\nHasiera batean izugarrizko arazoa izan zen bietara moldatzea, atletismoko entrenamendu egunak dantza ensaioekin batera zirelako eta entrenatu eta korrika joaten nintzen dantzara astelehen eta asteazkenero. Hori bai, beti leher eginda bukatzen nuen. Ezingo nituzkeen biak bereizi, bakoitzak bere grina du, eta Udaberrin dagoen giroak are gustorago sentiarazten zaitu.\nItaliara egin zenuen lehen bidaia taldearekin, zer moduzko esperientzia izan zen? Zein alde on eta txar izan zituen?\nPuf.. Izugarrizko esperientzia izan zen. Giroa, harremanak bata bestearekiko, parrandak… Bueno, nik uste autobuseko ordu luze horiek motzagoak egin zitzaizkidala klaseko ordubete baino jejeje. Horrelako bidaia batek alde on asko ditu, taldean sartzea oso erraza egiten da eta oso gustura sentitzen zara, taldekideak laguntzeko prest egoten dira, barre batzuk egiteko edo beste zenbaitetan, zer ez den egin behar esateko ere bai jajaj. Eta alde txarrei dagokienez, nik uste Italiako bidaiatik ez dudala ezer txarrik esateko. Aparteko bidaia izan baitzen!


topic_facet:"Mekanizazioa (Heziketa Zikloa). Erdi maila" topic_facet:"Automatizazioa eta robotika industriala (Heziketa Zikloa). Goi maila" topic_facet:"Lanbide Heziketa" topic_facet:"Automatismo Elektrikoak, Pneumatikoak eta Hidraulikoak (Modulua)" topic_facet:"Fabrikazio Mekanikoa (Lanbide Arloa)" topic_facet:"Instalazio domotikoen eta automatikoen konfigurazioa (Modulua)"\nProposatutako gaia: Mekanizazioa (Heziketa Zikloa). Erdi maila Proposatutako gaia: Automatizazioa eta robotika industriala (Heziketa Zikloa). Goi maila Proposatutako gaia: Lanbide Heziketa Proposatutako gaia: Automatismo Elektrikoak, Pneumatikoak eta Hidraulikoak (Modulua) Proposatutako gaia: Fabrikazio Mekanikoa (Lanbide Arloa) Proposatutako gaia: Instalazio domotikoen eta automatikoen konfigurazioa (Modulua)\nAutomatismo Elektrikoak, Pneumatikoak eta Hidraulikoak (Modulua) Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazio-teknikak (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila Instalazio domotikoen eta automatikoen konfigurazioa (Modulua) 1 Instalazioa eta mantenimendua (Lanbide Arloa) Lanbide Heziketa 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Sistema automatizatuak (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


AZTI-Tecnaliak, itsasoaren eta elikaduraren ikerketan aditua den zentro teknologikoa, eta Espainiako Ozeanografia Institutuak (IEO) pasa den abuztuaren 29an ekin zion JUVENA 2013 kanpaina zientifikoari. Kanpainaren helburu nagusia da zenbat antxoa gazte (eta non) dagoen jakitea, eta zehaztea zer prozesu ozeanografikok esku hartzen duten espezie horren erreklutamenduan Bizkaiko Golkoan. Ikerketa hori egiteko, Azti-Tecnaliako eta IEOko aditu-talde bat abiatu da, Gijongo portutik, IEOren flotako Ramón Margalef ontzian. Ondoren, irailaren 1ean, aipatutako bi erakunde horietako beste ikertzaile-talde bat itsasoratu zeb, Gijongo portutik hori ere, Itsas Idazkaritza Nagusiko Emma Bardán ontzian.\nEusko Jaurlaritzako Ekonomiaren Garapen eta Lehiakortasun Sailak, Itsas Idazkaritza Nagusiak eta Espainiako Ozeanografia Institutuak finantzatzen dute azterketa, eta 35 egun iraungo ditu. Denbora-tarte horretan, Bizkaiko Golkoa ia oso-osorik zeharkatuko dute bi ontziek. Azti-Tecnalia antxoa gaztearen ikerketaz arduratuko da; IEO, berriz, erreklutamendu-jarduerarekin lotutako alderdi ekologikoez. Metodo akustikoez baliatuko dira zientzialariak antxoa gaztearen populazioa kalkulatzeko. Metodo horrekin, ultrasoinuak igortzen dira itsasora, eta haien oihartzunak aztertzen dira, azterketa-eremuaren biomasa kalkulatzeko.\nBeste helburu batzuk ere badituzte zientzialariek: antxoa gaztearen egoera biologikoa eta portaera aztertzea, eta baldintza ozeanografikoak eta ekosistema pelagikoaren (uraren azaletik hurbilen dagoena) osagaiak ikertzea. Osagai horien artean dira planktona, arrain pelagikoak eta antxoaz elikatzen diren goi-harrapariak (itsas hegaztiak eta ugaztunak). Ekosistema horren ezagutza oso lagungarria da antxoaren garapen-prozesua (larba-etapatik urtebetera iritsi arte) ulertzeko.\nTamaina ertain edo txikiko bi ontzi erabiltzen ditu JUVENA kanpaina zientifikoak, zingo txikiari esker oso ondo azter baitezakete antxoa gaztearen populazioa, zeina ur-zutabearen lehenbiziko metroetan bizi ohi den. Bi ontzi erabiltzeko beste arrazoi bat da oso zabalera handia azter dezaketela denbora gutxian. Izan ere, antxoa gazteak nonahi bizi daitezke urte-sasoi honetan: itsas barruko ur ozeanikoetan, kostatik hurbileko uretan…


hondar-aleak paperean nola...\nZarrastatu dut puska bat paper zuri. Marraztu dut zentimetro baten luzera duen marratxoa errotuladorez, urdin eta mehe, zuzen eta horizontal, odaiertza eredu. Eskuinetik ezkerrera egin dut, ohi dudan bezala. Egiaztatu dut nire zentimetroak, kontrako norantzan egina izanagatik ere, zentimetro bat neurtzen duela. Lurperatu dut hatz erakuslea hondarrean eta, behin jasota, astintzen hasi naiz itsatsi zaizkidan hondar-aleak. Euria ari du paper zuriaren gainean.\nHaizatu ditut marratik kanpo erori direnak. Lerratu ditut tinta urdinaren gainekoak, arreta handiz lerratu ere. Ez dira nahikoak marra estaltzeko. Zenbatu egin ditut banan bana: bost.\nBost hondar-ale zentimetroko, hamasei zentimetro lerroko, hogeita bost lerro orrialdeko, hamahiru bat orrialde... hogeita sei mila hondar-ale inguru, itsasoak gazitu eta eguzkiak gozatuko dituen hogeita sei mila karaktere.\nObsesio gaixoberaz ari natzaie ahurrei begira, ezkerrekoa omen da patuaren iragarle. Iragarle bezala, lehenaren arrasto eta orainaren lekuko; horrela diote eskuetako lerroak irakurtzen dituztenek. Bizitzarena sakona eta luzea, buruarena tolesgabea, bihotzarena azalekoa eta hauskorra, zortearena... zortea eskuan betikotzen duen lerrorik dagoela sinestea ere... Dena omen dago hemen; interpretatzen jakin behar, nonbait. Zertarako ekarri gogora lehena? Nork dauka nire orainaren berri zintzoagoa nik neuk baino? Eta geroa? Geroa aurreratu nahi duenak zantzu onak hartzen dizkiolako izango da... eta ez da kasua.\nTxikitan zalantza egiten nuen azazkalak beltz izate hori ez ote zen jaiotzetiko berezitasuna izango, nolabaiteko malformazioa, neure neurea, beste batzuek bost hatz izan beharrean lau edo sei dauzkaten bezala. Oraintxe igurtzika arituko balitzait bezala gogoratzen ditut espartzu haren atzera-aurreak, etengabeak bezain alferrikakoak, azala erre eta eskuak erabat minduta utzi artekoak, azazkaletan lehenengo eta hatz-mamietan gero. Belaunikatuta lurra marruskatzen aritzen ginen zizare bila, lodiena edo luzeena nork harrapatuko, uste baikenuen amua irensten zuenak amuan iltzatutakoaren proportzioan izango zuela tamaina. Arrantza saioek gure hipotesia baliogabetzen zuten arren, geureari eusten genion, harik eta denborarekin eskarmentuari uko egitea debaldekoa zela eta errealitatea nahiari gailentzen zitzaiola ikasi genuen arte. Lurra azazkaletatik erortzearekin batera lausotu ziren ilusioak, tamalez, ez bakarrik arrantzari erantsitakoak.\nBeti esanekoa ni, amaren aholkuari jarraitzen nion: “hori ez da kuxidadea, patriketan sartu itzak sikiera!”. Umetan hartu nuen eskuak patriketan gordetzeko ohitura, nire gorputzaren akats hura ezkutatzekoa, beste batzuek horzdura okerra ez erakusteko irribarrea galdu, edo belarriak atereak dauzkatenek ile luzea modako jartzen duten eran. Lurraren partez, institutu garaian, joerako ziren zamarra berde ilun haien patriketako barruko oihal zakarraren harizpiek belzten zituzten nire azazkalak, tabako merkeak hatzetako mamiak horitzen zituen bitartean. Atzenduta neuzkan kontu hauek guztiak, erabat.\nUrteak aurrera, lantegiko koipeek hartu zieten erreleboa garai bateko lurrari eta ondorengo oihal izpiei; azazkalen beltzari ahurren azal gogortuak gehitu zitzaizkion. Orduan ohartu nintzen eskuen itxuraren esanahiaz eta orduan erabaki nuen beti agerian eramatea, harro eta duin aldarrikatzen zutelako fabrikako langile nintzela.\nDagoeneko zortzi hilabete lantegia itxi zela, eskuak eta bizitza antzaldatzeko adina denbora. Obsesio gaixoberaz ari natzaie ahurrei begira poz-penarik gabe: ez koipeen beltzik, ez azal gogorturik... Bizitzaren lerroa, sakona? luzea? Hatz-markak ere kendu nahi izan dizkigute, ez baikara existitzen, ez baikara inor. Ezabatu gaituzte baita langabetuen erroldatik ere. Gizartearen linboan nago beste 7.499 langilerekin batera.\nEstatistikatik kanpo zeuden 7.500 langabe gehitu ditu orain Lanbidek\nKIROLA, ARMARIK GABEKO GERRA\nEsan ohi da kirolak, oro har, kulturen arteko zubi-lana egiteko ahalmena duela. Bestera interpretatzen zuen futbola George Orwell-ek Bigarren Mundu Gerra osteko urteetan antolatu ziren nazioarteko partidak gogora ekarrita: “futbola guztiak zauritzen dituen kirola da; nazio bakoitzak bere jokatzeko erari eusten dio, beste nazioarentzat arras desegokia izanagatik ere”.\nEzaguna da Europa gerraren hondakinen artean berpizteko ahaleginetan zebilenean Moskuko Dynamo futbol taldeak Ingalaterra, Eskozia eta Gales bisitatu zituela. Lau partida jokatu zituen, bi irabazi eta bi berdindu; garaipenen funtsa estrategia-lanketa berritzaileetan, eta prestakuntza fisiko eta diziplina zorrotzetan omen zetzan. Politikari errusiarrek ezin hobeto probestu zuten ekitaldiek hedabideetan izan zuten oihartzuna adierazteko kirolean lortutakoa beraien nagusitasun ekonomiko eta politikoaren isla zela. Bai zelaian, bai zelaitik kanpo, kapitalismoa eta komunismoa arrez aurre. Artean Britainia eta Errusia aliatuak ziren eta Gerra Hotza hasi gabe bazegoen ere, ofizialki behintzat, askok diote futbolaren inguruan bildutakoek izandako hainbat eztabaidak Estatu Batuen eta Errusiaren arteko harremanen tira- birak sortu –areagotu– zituztela.Kirolaren aitzakian piztu omen zen gerora hain luze iraungo zuen bi indarren tentsioa.\nKirolak onerako ere eragin dezakeen ustean, edo besterik gabe, diru-iturria izan daitekeelako, akaso, Gipuzkoako Foru Aldundiak eta Donostiako Udalak, besteak beste, ahalbideratu dute Top14 liga eta Heineken kopa frantsesen hainbat rugby partida Donostian izatea. Ohiko bihurtu da atzokoa bezalako estanpa koloretsua: Miarritze eta Baionako zaleen elastiko txuri-gorri edo txuri-urdin tropelka Anoetarako bidean, nork bere taldeari adore ematen. Hiriko espaloiak letra zuri-gorri-berdez Euskal Herria aldarrikatzen duten kapela zuri andanaz estalita, eta hormak bestaldetik etorritako 30.000 ikusleekin bat egiteko gonbitea egiten duten afixez josita.\nEz nintzatekeen afixa hauen eta Mugaldekoak filma iragartzen dutenen arteko antzaz jabetuko biak elkarren ondoan itsatsita, ausaz ziur asko, ikusi izan ez banitu. 40ko hamarkadan bezala 2011an ere irmo dirau Ipar eta Hego Euskal Herriko harremanak baldintzatzen dituen mugak. Zinema aretoetara hurbildu zenak aktoreak ikusiko zituen mugan barrena; estadiora hurbildu zenak, berriz, kirolari eta zaleak, mugan barrena hauek ere. Orwellek esanak esan, ongi etorriak izan daitezela rugby partidak, ongi etorriak armarik gabeko gerrak.\nMiarritzerentzat Anoetako derbia\nUrrun sentitzen dut Japonia. Penatzen nau azken egunotako ezbeharrak, baina urrun sentitzen dut. Eraikinak, itsasontziak, hondakinak eta gorpuzkiak irudietan nola, halaxe metatu eta nahasten zaizkit niri zifrak: lurrikarak 8.9 graduko intentsitatea, tsunamiak 500 km/orduko abiadura, 130/24 epizentroaren koordenadak kilometrotan, % 1.72 burtsaren jaitsiera, 200.000 milioi eurotik gorako galerak... Nireak egin nahiko nituzke nazioarteko politikarien elkartasun adierazpenak sinesgarriak direla pentsatu ahalko banu, hildakoen eta desagertutakoen kopuruak nola hazten diren honen hotz ikusteak eragiten didan asaldua baretzeko besterik ez bada ere. Ideia bakarra datorkit burura, dezimalek edo ehunekoek inoiz azaltzen asmatuko ez dutena: gizakiaren ahuldadea Naturaren indarraren aldean.\nBistan da Natura eta gizakiaren arteko aurrez aurrekoetan nor izaten den irabazle eta nor galtzaile. Nahiz eta askotan Lurraren gailendu nahi izate hori ulertezina egiten zaigun, gizakiok apal onartu behar izaten ditugu bere apetaldiak eta burumakur jasan eragindako sufrimendua, horrelakoetan ez baitakigu nor egin errundun. Guztiz bestela jokatzen dugu, ordea, parekotzat jotzen ditugunekin, gertu gertukoekin. Harremanen hondamendiaz ari naiz, bikotekideen arteko failaz, barneko lur- eta itsasikaraz.\nJaponian bezala, nor bere baitan eskarmentua pilatzen eta baliabideak doitzen joaten den arren, alferrikakoak izaten dira babes neurri guztiak: beti harrapatzen gaitu ezustean, beti da desatsegin, beti mingarri. Jazoera jakin bat izaten da epizentroa, egutegian zein mapan zehaztasun osoz markatu dezakeguna, hori baino lehen izan ohi dira, ordea, oharkabean pasatzen utzi ditugun dardarak eta entzungor jaso ditugun alerta-abisuak. Beranduegi iristen dira maiz gehiegikerien aitormenak eta damuak; indarrak behin eztanda eginda, ondorioak geldi- eta menderaezinak izaten dira. Uhinak hedatu egiten dira, lurrikararen eragin-eremua zabaldu eta kalteak handitu. Ordura arte eraikitakoa desitxuratuta azaltzen da eta suntsiketa da nagusi.\nOraingoan ere Naturaren eskutik datorkigu irakaspena: hondamendiek errepideak eta burnibideak txikitzen dituzte, baina ez ibaiak; ibaiek, oztopoak gaindituz batzuetan eta saihestuz besteetan, bide berriak bilatu eta aurrera egiten dute.\nGomendioa. Aldian-aldian arakatu zure lehenean, behatu astinduak eta zenbatu, neurtu intentsitatea. Aztertu zure sismograma eta eraiki zure Richter eskala propioa. Beti ibaiak eredu.\nAskotan egotzi zaio eliza katolikoari garai eta egoera berriei egokitzen asmatu ez izana, saiatu ez izana zorrotzenek zehaztuko luketen moduan: emakumezkoen parte hartzearen muga estuak, homosexualitatearen aurkako jarrera nabaria, antisorgailuen erabilera murrizturako gomendioak... Hori guztia egia izan arren, noizbehinka begiak zabaldu eta aurrera begiratzen duela dirudi, Donostiako Loiola auzoan eraikitzen ari den Iesu eliza, exenplurako.\nIesu eliza Moneo arkitekto ospetsuaren lana da, batzuen iritziz proiektu abanguardista abanguardistarik bada; beste batzuenez, aitzitik, aurreko lanen baten errepikapen moldatua baino ez. Lehenengo begiratuan egitura poliedrikoak eta kolore zuriak ematen dute arreta, kristauen biziera zuzen, zuhur eta orbain gabearen isla, behar bada. Asimetria da nagusi eliza osatzen duten hiru elementuetan: behinena, tamainaz eta beteko duen funtzioaz, kubo forma duen tenplua da; bigarrenak, L itxura duen egiturak, bilduko ditu bulegoak, ekitaldi aretoa, bilera- gelak eta apaizen etxebizitzak; hirugarrenean egongo dira elizategirako sarrera eta barruko patioa. Berritzailea, zalantzarik gabe, bai formaz, bai emango zaion erabilera anitzez, aipatutakoei beste bat gehitu behar baitzaio: hipermerkatua sotoan.\nAurrekoa irakurrita, fedea gorabehera, erlijioaren berri izan dugunoi saihestezina zaigu Jesusek merkatariak tenplutik bota zitueneko Bibliaren pasartea gogoratzea: “Tepluan merkatariak aurkitu zituen idi, ardi eta usoak saltzen, eta diru-trukatzaileak ere bai, han eserita. Jesusek, lokarriz zartailu bat eginez, tenplutik kanpora bota zituen denak (...). Ez egin nire Aitaren etxea merkatu-etxe” (Jn 2,14-16).\nNekez onartuko zukeen Gipuzkoako Gotzaitegiak bere teilatupean sal-erosketetan aritzea, hitz sakratuaren irakurketa ortodoxoa egin izan balu. Iesuk badu, beraz, iraultzailetik pixka bat. Praktikotasunari heldu eta gizakion bitasuna hartu du aintzakotzat, alderdi espirituala eta alderdi materiala batera. Bien beharrei erantzungo dien irteera bilatu du: arima eta gorputza elikatuko dituzten eliza eta hipermerkatua, hurrenez hurren.\nBide horretatik jarraitzera animatuko nuke Munilla gotzaina, lehen aurrerapauso hau sendotze aldera, baita ideiaren bat eman ere. Tenplua alaitasun eta argitasunez betetzeko esango nioke, adibidez, beirateei etekina ateratzeko eta erabiltzeko aldian-aldiko eskaintzak iragartzeko. Beira koloretsuetan deigarriagoak izaten dira dos-por-unoak, eta merkeagoa ematen du kilo bat azukre erostean doako ogiak. Gehiegizko ausardia irudi badezake ere, azken aholku bat emango nioke kristauen artzainari, irakurtzea eta behin betikoz gogoan iltzatuta uztea Jesusek bi itsu sendatu zueneko pasartea: “Zer nahi duzue niregandik? Haiek erantzun: Begiak zabaltzea, Jauna! Jesusek, gupidaturik, begiak ukitu zizkien, eta une berean ikusmena etorri zitzaien berriro” (Mt 20, 32-34).\nBa hori... zabal ditzala begiak eta merkatu-etxe askotako komunetan bezala, han ere jar dezala preserbatibo-makina.\nLa parroquia del arquitecto Moneo y del obispo Munilla\nDIARIO DE NAVARRA, 2010.07.20\nEgoera zein den, horrela eusten diogu gaiari: umoretik batzuetan, haserretik bestetan, ironia ukituez edo kritika zorrotzez, zalantzati edo oldartsu. Tonua aldatzen joan daiteke testuan zehar, aldartea egunean zehar mudatzen joan dakigukeen bezalaxe.\nLaneko kontuak zirela eta, haserre hasi nuen eguna. Langileen engaiamenduaz eta motibazioaz, talde lana bultzatu beharraz, kontzientzia hartzeaz, kalitateaz... arituko zitzaigun goiz osoa, nire ustetan eta gertatzen ei denez, horri guztiari buruz gutxien esaterik zuena. Eguna ilun esnatu bazen ere, inauteriak ziren... mozorro koloretsuak eta festa giroa. Biak uztartu nituen: kalitate sistemak eta inauteriak, haserrea eta umorea. Hau idatzi nuen 2011ko martxoaren 7an.\nAteari bultzaka baina sartu naiz nola edo hala. Orain hanka-puntetan ibili behar ezer ez zapaltzeko. Argi-giltza. Bai, etxeko ganbaran nago. Punky orrazkerarako spray berdea, pailazoaren ezkerreko zapatatzarra... ez. Lapurtu zidaten bizikletaren gurpil-puzgailua, eta ordenagailu zaharraren sagua, eta kanpineko sua, eta dozena erdi aulki tolesgarriak... ez. Marakak, zilar koloreko jaka, Pinotxoren sudurra, sorginaren erratza, kupoi-saltzailearen betaurrekoak... ez. Mandarin-txinatar txirikorda... nonbait hemen behar du! Hemen! Japoniar mototsa orratzak eta guzti, geisharen zetazko soinekoa eta gerriko zabala, aurpegiko hauts zuriak eta txapin loredunak. Ondo ematen dit japoniar jantziak. Nola ez? Ez dugu, bada, japoniarrak imitatzen astebete alferrik pasa!\nJaponiar mozorrotu nahi gaituzte. Sukaldaritzan bezala, “japoniar erara” egin behar omen dugu lan. 5-S metodologia, Japonian 60ko hamarkadan Toyota enpresak sortua, EAEko sektore guztietako hainbat enpresatan eta erakunde publikotan ezarri den kalitate- sistema da. Japoniarrek esanda: beharrezkoa dena beharrezkoa ez denetik bereiztu eta alferrikakoa botatzea komeni da, baita beharrezkoa dena eskura edukitzea ere. Horiek bezalako bost arau logiko bezain sinple ditu oinarri. Hori bideratzeko antolatzen dira langileei zuzendutako ikastaroak, eta aldian-aldian aholkulariek lantokia bisitatu eta ordura arteko emaitzak balioesten dituzte. Horren guztiaren helburua lan-ohitura berriak sorraraztea eta lan-kultura eraldatzea omen.\nMesfidati hartzen ditut horrelako hobekuntza-plan guztiak. Denetarako balio duenak ez duela ezertarako balio irakurri nion norbaiti. Orokorra behar du oso japoniarrentzat zein euskaldunentzat aplikagarria den lan-metodologiak; gizakiaren zentzu ona bezain orokor eta agerikoa... alferrikakoa, beraz. Arazoa bat da eta bakarra: langileak, lanean ari denak, alegia, badaki lana zertan eta nola hobetu; lantokian bai, baina lanetik urrun dabilenak, berriz, japoniar bat behar du, lana zertan eta nola hobetu esango diona. Azken hauek atxikimendu eta onespen osoa aitortzen diete kalitate-sistemei. Batzuen konpromisoa kalitatezko lanarekikoa da, besteena, ordea, kalitate-aitorpen hutsalarekikoa. Hori da aldea.\nEta aldea dena delako, aldarrikatu nahi dut ni ez naizela japoniarra, eta ezta izan nahi ere. Horregatik ateari bultzaka sartu nahi dut nik ganbarara, eta ezertarako balio ez duten trasteak pilatzen jarraitu. Beharrezkoa ez dena eta jadanik balio ez duena inoiz erabili ez dudanarekin batera gorde...\nEz nuen eta ez dut japoniarra izan nahi. 2011ko martxoaren 11ra arte japoniarrak kalitatearen eredu ziren; martxoaren 11n zentral nuklearrek salatu dituzte 5-S kalitate-sistemaren eta teknologia aurreratuenen ahuleziak, ohi den modura, agintariak egoeraren larria hasieratik mozorrotzen saiatu badira ere. Voltaire-k Tout est bien poema idatzi zuen 1755ean Lisboak jasandako lurrikararen karira; haserre idatzi omen zuen, Naturarekin haserre hainbesteko sufrimendua eragiteagatik, eta garaiko filosofo erratuekin haserre sinesmenaren babesean sufrimenduari men egiteagatik: “Dena dago ondo -esango duzue- dena da beharrezkoa”.\nOrain japoniarrek, nori egiten diote otoi? Segurtasun Nuklearreko Agentziako zuzendari Nishiyama jaunari?\nDardara seismoen lurraldean\n... BAINA GUZTIAK KOLPATUKO DITU\nJaponiarrentzat bide seguru bakarra emigratzea dela irakurri dut aldizkari baten lerro buruan, zentral nuklearren inguruan jaso dugun informazioa aztertu eta benetako egoera zein den alderatzen duen artikuluan. Kazetariaren iritzi bera izango dute segur aski japoniar askok, irtenbide bakarra uhartea uztea dela, alegia. Lehengo migrazioa hondamendiaren bihar amonean bertan hasi zen, bizia salbatu eta lur- edo itsasikarak atzean utzita hegoalderantz joateko aukera izan zutenentzat. Fukushima zentral nuklearraren uhinen mehatxuak eragin du bigarren migrazioa; horretan iheslariei egoera larriagotu egin zaie errefuxiatu-egoitzetara hurbildu eta erradiaktibitateak kutsatuta dauden beldurrez, sarrera ukatu zaienean. Nahiz eta erradiazioa neurtzeko kontrol zorrotzak ezarri eta kontaminazio maila araututakoa baino altuagoa ez dela egiaztatzen duten agiriak eman, ugaritzen ari dira ospitale eta hoteletan onartu ez dituztenen salaketak.\nImajinatzen dut Fukushima inguruko ospitale baten kanpoaldea. Okamura jauna abailduta sarreran zutik, bizkarra hormaren kontra, Yukiko, zortzi urteko neskatoa, ttiki, argal eta ahul, kalenturak jota magalean marruka duela. Agiri guztiak eman dizkio zaindariari, handik ordu erdira alaba artatuko duen medikuaren txandarena barne. Eta zaindariak irri abegikorrez ezetz, bisita guztiak ikuskatzen ari direla, eta berea ezetz, ez dagoela onartuta, agiri bat falta zaiola, erradiaktibitateak ez dituela kutsatu bermatzen duen agiria.\nImajinatu nahi izan dut Fukushima inguruko ospitalearen barrualdea, eta Goya-ren La peste olioa ikusi dut bat batean. Eta pentsatu dut Okamura jaunak atarian negarrari eman badio, barruan zer dagoen ez dakielako dela. Gela zabal bat, eskuin aldean garai batean bi egoitza bereizten zituen arkua duena. Erdian gela argiztatzen duen leiho bat, bakarra; gaixoek, mesfidati, ihes egiten diote argitasunari eta itzalean daude denak. Bat, zuriz jantzita, zutik ari da, agian, harrizko arkuaren kontra buruarekin kolpeka, zigorrarekin hormaz bestalde egindakoaren karga arindu nahian bezala. Beste bat, zarpail batez sudurra estalita, agonduta dagoen hil-hurrenari ontzi batetik ura ematen. Lurrean eserita ama haurtxoarekin eta bikote bat uzkurtuta. Hare xehearen gainean barreiatuta hilotzak. Guztietan edonorenak izan zitezkeen aurpegi ilun eta definitu gabeak. Herioaren usaia bizidunen hilobian.\nHonela zion La Fontaine-k izurri beltzak animaliak harrapatu zituen alegian: “Ez ditu guztiak hilko, baina guztiak kolpatuko ditu”.\nEmigratzea da bide ziur bakarra japoniarrentzat\nONGI ETORRI FORGES-EN BINETETARA\nAdministrazioko langileena da krisia bortitzen zigortzen ari den sektorea. Lanpostua galtzeko arriskuaz edo soldaten murrizketaz arituko banintz bestelakoak lirateke kontuak, baina ez naiz ez lan- egonkortasunaz, ez lan-baldintzez ari, ari naiz langileez. Defizit altua izan omen da krisi ekonomikoa eragin duen arazoetako bat; krisiari aurre egiteko irtenbideetako bat, beraz, defizita jaistea. Ahalegin horretan diharduten gobernuek enplegu publikoaren gastua murriztea aldarrikatzen dute ezinbesteko neurri bezala, honek gizartearengan izan ditzakeen ondorio negatiboak gutxietsita.\nNahiz eta batzuetan ahaztu –ahaztarazi nahi diguten, hobeto esanda– , sektore publikoa herritarren zerbitzura dago, beraien beharrei erantzuteko eta guztiei gutxieneko maila bermatzeko; kasurik argienak osasun edo heziketa arloetan dauzkagu. Administrazioa eraberritzeaz edo antolakuntza berregokitzeaz mintzatzen direnean, politikarien gibelasmoa pribatizatzea da, hau da, zerbitzu txarragoak eskaintzea eta lan-baldintzak okerragotzea, bakar batzuen mesedetan. Aspaldian hasi ziren kudeaketa berritzailearen aitzakian langile publikoen jarduna, eta ondorioz beharra, zalantzan jartzen. Askotan leporatzen zaie funtzionarioei zabarkeriaz edo axolagabekeriaz jokatzea, kontuan izan gabe Administrazioaren egitura bera dela eraginkortasunaren etsairik handiena.\nHorren adibide garbia da duela hilabete batzuk Donostiako Udaletxeko bulego baten harreran elebitan irakur zitezkeen kartelak –kartelak diot, hormak josita zeudelako–: “Ni administrari laguntzaile naiz, ez dut pentsatzen”. Hau ikusita, Administrazioa bezero gisa baino ezagutzen ez duten gehienen interpretazioa honoko hau da: “Lanpostu finkoa, soldata ona –ordutegia zer esanik ez–, kafeak noiznahi eta deskuidatzen bazara erosketak ere bai... ikuste hutsak alfergura ematen du... ez dago, ez, asko pentsatu beharrik egiten duena egiteko... marka da, gero... sarrera-irteeraren bat erregistratu, faxaren bat bidali, argibideren bat eman –zakar itxura dauka, gainera, petrala bera bezalakoxea–... zigilua jarri eta hemendik 3. solairura bidaliko nau marmarka... hauei guztiei geuk ordaintzen diegula pentsatzeak...” Administrazioa barrutik bizi duen batek, berriz, hau irakurriko luke: “Administrari laguntzaile lanpostu bat betetzen ari bada ere, ardura gehiago hartzeko gai da eta ondo prestatuta dago. Sekulakoak entzun behar izan zituen goikoei kontsultatu gabe zera hura erabaki zuen hartan, zuzen erabakiagatik ere. Orduz geroztik lanpostuen zerrendan aipatutako zereginetara mugatzen du bere lana. Ordutegian ere ez du minutu bat ere barkatzen, ez bat gehiago, ez bat gutxiago, ordaintzen diotena juxtu-juxtua”. Forges-en azken seme kuttuna.\nEL PAÍS, 09.04.2011\n“Ardo egonkorra, gorri heldua. Oparoa eta orekatua usaimenean. Ahosabaian urduria, belusatua eta goxoa. Upeleko zurak haritzaren ahogozo ezin hobea...” Izango dira zalantzarik gabe meritu gutxiagorekin literaturatzat hartuak izan diren lanak. Usainak, koloreak, zaporeak, testurak... denak batera ardoari sinestesia diagnostikatzen dion hogeita hamabost zentimetro koadroko etiketan.\nSinestesia hitza baliabide literarioen zerrendetan aurkituko dugu maizen. Horren azalpen ezinago argia eta irudimentsua da Julio Cortázarrek Acefalía izeneko ipuinean eskaintzen diguna: burua moztu dioten arren bizien munduan jarraitzen duen gizonak ukimenaren bidez –salbatu duen zentzumen bakarraren bidez–, ikusten, dastatzen, usaintzen eta entzuten ikasten du; zigortua horretan tematu bazen sinestesiaren berri zuelako izango zen.\nFikziotik kanpo ere, sinestesiak badu zer esana. Batzuentzat patologia eta gehienentzat dohaina den hori zentzumenen ez ohiko pertzepzioan datza, pertzepzio bateratuan, hain zuzen ere: zenbakiak edo letrak koloretan jasotzea, musika-noten garraztasuna entzutea, limoiaren triangelu itxura dastatzea... Adituen irudiko, ez ohiko elkarketa hauek gertatzen dira zentzu- organoek garunera egiten dituzten bideak gurutzatzen direnean. Hori horrela, logikoa dirudi garunean elkarren ondoan dauden bi zentzumen zentruen arteko sinestesia mota ohikoena izatea, koloreena eta zenbakiena, kasu. Osagai genetikoa omen dauka, sinestesikoak sortze- eta oroimen- gaitasun handikoak ohi dira, emakumezkoak gehienak, ezkerrak, ezkerra eta eskuina bereizteko arazoak dituztenak, txukuntasun eta ordena zaleak...\nEmakumezkoa, ezkerra, ezkerra eta eskuina bereizteko zailtasuna, txukuntasuna, ordena... Halako egonezina piztu zait, oraindik ardoa usaindu ere ez eta dagoeneko zorabiaturik... Izan ere... irudimena berotuta nabil azken boladan. Denborak espiral amiltsuaren itxura hartzen du eta lekuek soinu-uhin armoniatsuak darizkien labirintoenak, besarkadak osorik biltzen nauten borobilak dira, mendazko laztan gozo-beroak eta urre koloreko muxu distiratsuak jasotzen ditut...\nIzan sinestesia, izan maitemina... pertzepzioen asaldua da, nahi gabekoa, iraunkorra, dutenentzat erabat erreala eta gerora ere zehatz gogoratzen dena.\nELHUYAR, 2005eko iraila\nEDER EDO ITSUSI...\n... lenteak nolakoak diren. Horrek beharko luke esaera zaharraren amaiera hizkuntzen inguruan dabiltzanek diotena egia balitz, alegia, zuzena balitz mintzairak hiztunen ohituren arabera bilakatzen direla eta horien behar sortu berriei erantzuten dietela.\nAspaldiko asmakeria da lenteena, ordura arteko ikuskera ezberdinak deuseztatu eta, argiena zelakoan, bakarra ezarri zuena. Ausartagoa banintz lenteen erabileran kokatuko nituzke globalizazioaren hastapenak, bai horixe! Gizakia gizaki denetik egongo ziren presbiziak jota zeudenak, baita ondo miopeak ere. Batzuk eta besteak orekan biziko ziren segur aski: lehenak ameslari hutsak, beti urrunera begira eta etorkizuna kezka; bigarrenak, berriz, hemen eta oraineko bizipenetan murgilduta, egunerokoari estu lotuta. Horrela irudikatzen dut nik mundua harik eta XIII. mendeko beiragile italiarrek batzuen gertuko eta gero besteen urruneko begiradei lurruna kentzen asmatu zuten arte. Harrezkero denek dena berdin ikusiko zuten.\nAspermenak bultzatuta izan edo historiaren zikloek aginduta izan, luze gabe sortu zen begiratuei hainbat mundu koloreztatu zabalduko zizkien beste betaurreko mota. Aitzakia eguzkitik babestea izanagatik ere, benetako helburua garaiko ikuskera beti-batarekin haustea zelakoan nago ni. Made in China omen ziren Europara iritsi ziren lehenengo eguzkitako betaurrekoak, beira keztatuaz eraikiak; orduz geroztik hobetu egin dira teknikak eta ugaldu eskaintza, noiz zer komeni den ikustea. Ingurumenaren gaineko ardura areagotzeko, adibidez, lente berdeak modako; ekonomian edo politikan gobernuaren gabeziak mozorrotu behar direla, arrosa tintatutakoak jantzarazi eta kitto; herritarrak krisiaren marroiaz konturatu daitezen nahi dugula, badago horretarako ere lente kolorea... eta badaude grisak, eta beltzak...\nBetaurreko beltzak berez itsuengan pentsatuta egingo ziren, baina izan badira ikusteko ahalmena eduki arren itsu jarraitu nahi dutenak. Lente beltzak jantzi ohi dituztenek minez bizi dute argitasun zantzurik mehena. Gauzak diren direnean jasotzeko nahikoa lukete lente beltzak eranztea, baina, antza denez, ez dira irtenbideaz jabetu eta horren ordez lupak erabiltzearekin egin digute mehatxu, jakingo ez bagenu bezala lupek errealitatea desitxuratu egiten dutela, irudirik arruntena eraldatu eta mamu bihurtzen dutela. Eta mamuak beti mamu... beti itsusi.\nRubalcaba y Ares acuerdan intensificar la vigilancia sobre las listas de Bildu\nEl ministro enfatiza que pondrán “dos lupas” sobre la coalición “abertzale”\nEL PAIS, 10.04.20\n... hitzak eskuetan hala\nHogeita sei mila karaktere inguru, bost zentimetroko, hondar-aleak balira bezala eskukatu ditudanak. Batzuetan hartu eta batetik bestera ibili ditut, behin eta berriz, eskuinetik ezkerrera eta ezkerretik eskuinera; ahurraren izerdiari atxikita geratu diren apurrek diraute orain paper zuriaren gainean. Bestetan hatzak hondoratu ditut hondarrean, bostak batera, zilindro formako bost zulo eginez; eskua jaso eta pixka bat mugitu ondoren, hatz-mamiei eta azazkalei lotutakoak, sakonen egondako hondar-ale hezeak, behin askatuta zurira horiek ere.\nAsko bidean galdu dira, paperera iritsi ezinik edo paperetik erorita. Ameslarienek ihes egin didate itsas brisak kulunkatuta, eta ausartenek, ertzean jolasean zebiltzala, olatuek eramanda.\nHondar-aleak eskuetan nola, hitzak paperean hala.


Herri Ondarea :: Goiz-mezatik urten eta tabernara\nTabernea bederatziak inguruan zabaltzen eben egunero, baina domeketan goizago, gehienak goizean goiz joaten ziralako mezara, ilaran eta armonian. Gero, tabernan garrafoiko sol y sombra hartzen zan, askoz be merkeagoa zalako. Gitxi batzuk koñaka gaileta batzukaz hartzen eben. Eta, lantzean behin, goizekoa eta eguerdikoa batzen jaken, eta juergea egiten eben. Juerga sanoak egiten ziran, juerga txarrik ez dau ezagutu.


MUSIKARMA: abendua 2018\nabenduak 09, 2018\nStanley Kubrick-ek, zine-zuzendariak, munduko poema sinfonikorik ospetsuena bihurtu zuen aurrean dugun musika-lan hau. Horrela hitz egin zuen Zaratustrak, Richard Straussek konposatutako poema sinfoniko bat da.\nZaratustra aintzinako Persian bizi izan zen pertsonai semilegendario bat zen eta bere irudian oinarrituta Friedrich Nietzschek idatzi filosofiko bat sortu zuen. Idatzi honen ideia nagusia hauxe izan zen:\nPotere-borondateri eta saiakera intelektualari esker, gizakiak bizitza kaxkarratik eta konformismotik urruntzeko aukera dauka. Bide horretatik gizakia iritsiko litzateke urrezko garaiara.\nIdatzi hau 1883 urtekoa da eta garai horretako kristau tradizioarekin zeharo austen zuen. Oso idatzi polemikoa izan zen.\nStraussek musika-lan hau sortzerakoan Nietzschek planteatutako gizakiaren bilakaera isladatu nahi zuen: gizakiaren jatorritik urrezko garaiara iritsi bitarteko bilakaera.\nBeraz, entzuterakoan, animatzen zaituztet gizakiaren bilakaera irudikatzera!\nEtiquetas: Erritmogramak, konpositoreak, Nire baliabideak


- otsailak 02, 2016\nAzkoitiako Anaitasuna mendi elkartiak antolatuta, elurjausi ikastaro bat zaola ikusi nuan.\nNahiko obsesionatuta nago segurtasunakin, eta aurten horrelakoren bat egitia aurrikusita neukanez, apuntatu egin nintzan!\nACNA (Associació pel Coneixement de la Neu i les Allaus) erakundeak STA1 eta STA2 ikastaroak ziurtatzen ditu. Guk ACNAko Eduardo Gonzalez (Mountain Lines) egin genuen teorikoa Azkoitian, eta praktikorako Araneko haranean dagoen Saboredoko aterpetxera jun ginan, eta beste bi irakasle batu ziran, Jabier Barro eta Montse Bacardit (azken honek Lauegiko nibologia parteak egiten ditu Jordi Gavalda eta abarrekin).\nIkastaro honetan pila bat ikasi eta disfrutatu doten sentsaziua daukat. Zalantzarik gabe, danori gomendatzeko ikastarua da.\nGuk luxuzko irakasleak eduki genituen, baina ez dago Araneraino joan beharrik ikastaroa egiteko. ACNAk zertifikatuta, Canfranc-eko Alurten ere egin daiteke, edo Esqui Libre eta Nafar Gideri esker Ikastaroa euskaraz ere egin daiteke.\nKuriosidadia daukanantzat, ikusi genitxuan gauza asko Maxixatzen-en argitaratutako artikuluan oso ondo deskribatuta daoz. Egixari zor, teorixia aldatzen dixe, eguneratzen, azken aportazio eta ikerketeri esker. Nik lehenago ere eginak dauzkat ikastarotxo batzuk, eta gauza batzuk aldatu dira. Horregatik, biharrezkua ikusten dot eguneratzia.\nAzkoitian ikastaro teorikuan\nHalere, alde hain teknikua albo batetara utzi, eta ni gehixen harritxu nauana kontatu nahi dot.\nTeorikua esplikatzian gauza hauekin harritxu nintzan:\nElurjausixetan hildakuen erdixak traumatismuengatik izaten dira. Beraz, EBA (Elurjausien Biktimak Aurkitzekoa, DVA Detector Victima Avalancha edo lehen ARVA deitzen zena) baino garrantzitsuagoa da kaskua eramatea, jantzita noski, eta igoeran ere bai!\nBeste bi laurdenak Hipotermia eta Asfixiagatik hiltzen dira, neurri berian.\nEBA+Zunda+Pala, hirurak erabiltzen aurkitzen da biktima azkarren. Zunda normalean ahazten zaigu, praktiketan gutxitan erabiltzen dogulako, baina ezinbestekoa da elur kantitate handiegia alperrik ez mugitzeko, eta ondo afinatu edo ez, pare bat tonelada elur gehiago mugitzeaz ari gaitezke hizketan (4m3 elur)\nBasoak leku segurutzat hartu izan ditugu, baina pistetan jartzen dituzten ballen antzera, haizeak elurra eramatetik babestu ez ezik, elur metaketa handia egon daiteke baso inguruan. Gerturatzerako orduan Kontuz, elur askorekin ez dago leku segururik!!\nSubontzientearen tranpak: Jakina da gure erabakien %95a subkontzienteak hartzen dituela. Oso izaki biologikoak gera. Askotan jendea inpresionatzeko, norbere autokontzeptua hazteko, tontorra edo jeitsiera ikaragarri bat egin dozula esateko (sare sozialetan zintzilikatzeko), taldeak onartua izateko edo beste hainbat faktorek arriskua ondo ez ebaluatzera eta marroi batean sartzera eramaten gaitu. Garrantzitsua da elkarren artean komunikatzea, eta klaru ikusten ez dozunian taldetik aldendu, eta arriskurik ez hartzeko sena jarraitu.\nTalde mixtuetan (mutil eta neskak daudenetan) istripu gehixo egoten dira, eta elurjausixek harrapatutako %95a mutilak. Oso biologiko matxoalfa gera! kar kar kar\nTaldiek segurtasun sentsaziua ematen dabe. Esperientziak segurtasun sentsaziua ematen dau. Elurjausixetarako tramankuluak eramatiak segurtasun sentsaziua ematen dau. Elurjausi ikastarua eginda eukitziak segurtasun sentsaziua ematen dau. Kontuz tranpa hauekin ere\nElurjausixak harrapatzen bazaitxu, eskixak eta bastoiak kendu, baina motxila EZ! Zerealekin pasatzen dan bezela, zenbat eta bulto handixagua goixan geratzen da, eta xehetutako zerealak poltsan barrenian. Hau da, motxila jantzitxa daramazunian goixan geratuko zera (AIRBAG motxilan efektua). Diotenez, elurretako motorrak elurjausixetan goixan geratzen ziran, eta jendia elurpian.\nElurjausixan egin biharrekua: ahoa estali (buff batekin edo), kroketarena egin eskape gertuena dagoen alderuntz, eta gelditzera dixenian motxila sorbaldatik kontrako besuakin eutsi eta aho parian ukalonduakin babestuta haize leku bat sortu. Beste besua gora altsatu, lehen bait lehen aurkitua izateko.\nHiru pala ezberdinen gonbaraketa\nEdu zutabeko testa egiten\nPraktikuan gauza hauek deitu zidaten atentziua\nEBA ezberdinak ikusi genitxuan martxan. Askotan ez dakizu zer erosi, ez dakizu zergaitik balixo daben batzuk beste batzuk baino gehixo. Praktika hauetan klaru ikusi genitxuan gauza batzuk:\nGaur egun analogiko bat edukitzia atzerapen handi bat da. Antena batekuak ez du bestien mailako emaitza ematen, baina gutxienez digitala izatia. Antena bat, bi eta hiruko aldia, bakarrak direkzio bakarra hartzen dau, Bi antenak X eta Y ardatzak, eta hiru antenak X, Y eta Z ardatzak, hau da, luzera, zabalera eta sakonera.\nDistantzia, merkienek 40 metro hartzen ditxue. garestixauek 60 metro. Hiru dimentsiotan gabizenian eta elurjausi bat egon dan zonan, aldia dago. Merezi dau pixka bat urrutiragoko gaitasuna daukana erostia.\nMultivictima Flagging-a. Biktima bat baino gehiago daonian, digitalek gertuen daona markatzen dabe. Ondoren, ez da erretza hurrengo biktimara jutia. EBA batzuk Flagging-a daukate, hau da, banderatxo baten sinbolua. Biktima bat aurkitxutakuan horri sakatzen diozu, eta horren seinalea kentzen dizu hurrenguan bila juteko. Bestela, pertsona atera eta EBA deskonektatu beharko litzaioke, baina Flagginarekin, talde bilaketa egiterakuan bat atera aurretik taldeko norbait beste baten bila jun leike\nGauzak eskura: Normalian pala eta sonda motxilan barrenian sartzen ditxugu, ez diralako erabiltzen. EBA erropen azpixan eramatia gomendatzen dabe. Bihar danian ateratzen denborarik ez galtzia garrantzitsua da, beraz, zenbat eta eskurago, hobe! EBA batzuk paparrian gordetzeko poltsatxua dauke, hori abantaila da. Guriak ez dauka poltsarik, eta orduan erropa azpitik askatu eta goma eta guzti atera bihar da. Praktiketan bestiak biktiman bila zabizen bitxartian, gu oindiok EBA ateratzen ari ginan!!\nPalak zenbat eta kerten handixagua, orduan eta elur gehixo mobitzen dau.\nHitz egin, koordinatzeko onena elkarrekin hitzegitia da, eta horrela egiten da bilaketa bat efektibuago\nMendira urten aurretik EBAk konprobatu, eta ikusi bakoitzak zelakua daukan. Bilaketa egiteko orduan koordinatzeko garrantzitsua da jakitia zeintzuk dauken bilaketarako onenak diranak, eta batzuk bila dabizen bitxartian, bestiek zuluak egiten denbora hobeto aprobetxatuko dabe.\nEBA gomendiorik ezin dot eman, asko ez ditxutelako ezagutzen, baina gure taldian zauden bi modelo aipatuko ditxut, zalantzaripe hobetuen funtzionatu zabelako:\n+Mammut en Pulse Barrivox\n(Azpiko komentariotan hau ere gomendatzen du taldeko batek. Ez dakit nor zaren, baina eskerrik asko!! Gure taldian ez zan halako EBArik egon, eta ezin denera iritsi\nAsko ikasi eta Edarto pasa genuen. Dena dela nik Mammut en Pulse Barrivox EBA ere gomendatuko nuke.)\n**ondoren artikulu hau irakurri dot Analogikuak ez erabiltzeko esanaz:\nGorriz markatutako analogiko hauek dira deskatalogatutakoak, seguruak izateari utzi diotelako.\n3 biktimekin bilaketa egiten\nBadaoz beste asko ere, oso onak. Neretzat garrantzitsuena, Digitala, 3 antenatakua, Multivictim Flagging-a daukana, eta 60 metroko bilaketa. Bi hauek hori dana eta gehixo betetzen dabe.\nBeno, eta gehixo ez dizuet kontatuko, ikastarua egin, zalantzaripe!!! Ez zerate damutuko!!!\nHemen ikastaroko bideo koxkor bat:\nPost honen harira, EBA (Elurjausien Biktimak Aurkitzekoa, DVA Detector Victima Avalancha edo lehen ARVA deitzen zena) izena euskaratzearen inguruan, ikastaroko lagunen laguntza eta Alexen txioeri esker Berriako @estiloliburua ren laguntza ere eskertu nahi dot\n@pirukeriak bidez galdera bat:@estiloliburua, zer iruditzen EBA sigla DVA esateko? https://t.co/ZwMgyMeZXh\n— Alex Gurrutxaga (@AlexGurrutxaga) February 3, 2016\n@AlexGurrutxaga @pirukeriak Eta kontuan izan 'detektagailu' ere hitz egokia dela, Hiztegi Batuan jasoa.\n— Estilo liburua (@estiloliburua) February 4, 2016\n@estiloliburua, eskerrik asko!\nEBA ona iruditzen zait, hoskidetasunagatik. Milesker!\n@pirukeriak, ikasi dugu ;)\n— Alex Gurrutxaga (@AlexGurrutxaga) February 4, 2016\nUnknown 2016(e)ko otsailakren 3(a) 14:24\nAsko ikasi eta Edarto pasa genuen. Dena dela nik Mammut en Pulse Barrivox EBA ere gomendatuko nuke.


2017a blokeoarekin amaitzeko urtea izan dadin | Enbata\nAccueil / Articles / Solidarités / Presoak / 2017a blokeoarekin amaitzeko urtea izan dadin\n« Berriz ere milesker\n2017a blokeoarekin amaitzeko urtea izan dadin\nPar Tribune Libre | Publié : 16/01/2017\nEspetxe politika salatzeko eta euskal preso politikoen eskubideak aldarrikatzeko, kasik 80 000 lagun bildu dira Bilboko karriketan Sare Herritarrak egin deiaren haritik larunbatean, urtarrilaren 14an. 2017a blokeoarekin bukatzeko urtea izan dadin, beste aktore politiko eta sozialekin bultzatzeko konpromisoa hartzen du Sare Herritarrak. Duela 5 urte ETA-k bere ekinbidea utzi zuenetik oraino konpontzekoak diren egin beharretan aurrera egiten jarraitzearen beharra adierazi diote Sarekoei, Bilboko manifestazioan parte hartu duten milaka eta milaka manifestarik. Eta Sare Herritarrak, oso kontuan hartzen du eskaera hori.\nDani Blanco, Argia astekariko argazkilariaren irudi erreportaia ikusteko, klika argazki honetan (www.argia.eus/albistea/argazki-erreportajea-milaka-lagunek-salatu-dute-dispertsioa)\nSare-ren agiria, manifestaldiaren biharamunean :\n« 2017-a blokeoarekin amaitzeko urtea izan dadin, gainontzeko aktore politiko eta sozialekin bultzatzeko konpromezua hartzen dugu. Sare herritarra, ez da jaio eta ez du lan egiten ere, instituzioak edota alderdiak dituzten eginkizunetan ordezkatzera begira. Baizik eta, begirunez hartzen ditugu hartzen dituzten edo etorkizunean har ditzaketen erabakiak. Baina begirune horretatik bada ere, gure ardura da, eragile politiko eta instituzional horiei, mendekuzko espetxe politikaren amaiera adierazpenetan eskatzearekin bat gatozen harren, uste dugu ETA-ren ekinbidearen amaieratik hainbeste urte pasa ondoren, egoerak, adierazpenetatik parlamentuetara eraman ahalko diren formulazio politiko eta juridiko zehatzak bilatzera igarotzea eskatzen duela. Gasteiz, Iruña eta Madrileko legebiltzarretan osaturiko gehiengo berriek, bestelako jokabideei aukerak zabaltzen dizkie. Iritzia adierazten duten ekimenetatik, gobernuak derrigorrez bete beharreko konpromisoak adieraziko dituzten ekimenetara. Eta bereziki espainiar gobernuak bete beharrekoak. Azken aldian, espetxe politika honen aurkako espainiar legebiltzarreko indar politiko ezberdinen ahotsak entzun ahal izan ditugu, eta guzti hauen batuketak, gehiengoa osatu ahal dute.\nBeraz, iritsi da ordua, espainiar Gobernua, hainbeste sufrimenduri eta euskal presoen eskubide urraketei amaiera ematera behartu ahal izateko moduko konpromezuak hartzekoa.\nHemendik gutxira Sare herritarrak, helburu hau gauzatze bidean eta behar hau adierazteko, gurekin bildu nahiko duten alderdi eta instituzio guztiekin errolda bat abiaraziko dugu.\nJakitun gara, ez dugula inoren ordezkaritza gure gain, ez gara eta alderdi politiko bat. Baina bai uste dugu, euskal jendartearen zati garrantzizko baten babesa dugula, gauzak aldatu gabe ezin direla denbora gehiagoz bere horretan mantendu uste dutenak gainera.\nGeroz eta gehiago direlako, nahiz eta lehenago inplikatu gabeak izan, auto aktibatzeko eta herri honekin konprometitzeko unea iritsi dela uste dutenak.\nUrte luzeetako biolentzia ezberdinen ondoren, elkarbizitza bideetatik ibiltzen hastearen beharra dugulako, eta bereziki, gure ondorengoei guk ezagutu duguna baino jendarte hobeagoa utzi ahal izatekoa.\nGuzti honegatik, Sare-rentzat urrats zehatzagoak emateko unea hasten da. Zentzu horretan, kokatzen dugu datozen hilabeteetan burutuko dugun Batzar Orokorra. Baina baita ere, indar politikoei konpromiso handiagoak eskatzeko unea ere bada, eta beraiekin bidelagun izatekoa, aurrera egitea suposatzen duen guztian, urrats zehatz eta erabaki argiekin. »\nHerritar elkartasuna, justizia eta askatasuna aldarrikatzeko\nKonponbide bidean: Orain Presoak!\nBake Bidea, et maintenant ?


Home » Sin categoría » ONCE Euskadik 2018ko Sari Solidarioak deitu ditu\nONCE Euskadik 2018ko Sari Solidarioak deitu ditu\n2018 March 5, Monday 2018 April 12, Thursday\nONCE Euskadik 5 Sari emango ditu.\nSariak, solidarioak direlako nabarmendu diren pertsonei\neta erakundeei emango zaizkie.\nPertsona guztiek sari horietarako hautagaiak\naurkeztu ahal izango dituzte.\nHautagaiak aurkezteko epea apirilaren 13an amaituko da.\nSariak, ONCE Gizarte Taldearen eta Hirugarren Sektorearen funtsezko balioekin bat datorren lan solidarioa aurrera eramateko konpromiso handiena erakutsi duten pertsonei, enpresei, GKEi, erakundeei eta Administrazio Publikoko instituzioei eta komunikazio programei edo lanei emango zaizkie.\nKandidaturak publikoak eta irekiak dira, eta apirilaren 13a baino lehen bidali ahal izango dira ONCE Euskadiren Lurralde Kontseilura, komenigarria izan daitekeen dokumentazioa gehituz, epaimahaiak balora dezan.\nGuztira, bost sari kategoria banatuko dira: Instituzio, erakunde edo GKEari; komunikazio programa, artikulu edo egitasmoari; elkartasunaren aldeko ibilbide eta dedikazio luzea dela eta nabarmendu den Autonomia Erkidegoko pertsonari; enpresari; eta urritasun, birgaitze, gizarteratze edo irisgarritasun unibertsal alorretan programak eta egitasmoak aurrera eramateagatik nabarmendu den Administrazio Publikoko estamentuari.\n← FEVASek, irisgarritasun kognitiboaren erronkarekin bat egiteko deia egin dio hezkuntza komunitateari\nHirugarren Gizarte Sektorearen Sustapenerako Estrategiaren aurkezpena Lehendakariari →